הוועדה המסדרת, כנסת 22, פרוטוקול מספר 15, 2020-01-13 14:30

אברהם (אבי) ניסנקורן: אנחנו מתחילים את הדיון.

מכלוף מיקי זוהר: אבי, אני רוצה לומר משהו.

אברהם (אבי) ניסנקורן: חכה בסבלנות.

מכלוף מיקי זוהר: למה שאני אחכה?

מכלוף מיקי זוהר: אתה רוצה שנעזוב שוב את הדיון?

אברהם (אבי) ניסנקורן: תעשה מה שאתה רוצה, מיקי.

מכלוף מיקי זוהר: אנחנו נעזוב.

אברהם (אבי) ניסנקורן: אז תעשה מה שאתה רוצה.

מכלוף מיקי זוהר: אז אתה לא רוצה שאני אדבר עכשיו?

אברהם (אבי) ניסנקורן: אני מתחיל את הדיון ואני פותח אותו.

אברהם (אבי) ניסנקורן: אתה תחכה לתור שלך ותעשה מה שאתה רוצה.

מכלוף מיקי זוהר: אתה עוד פעם עושה דיון לא חוקי.

קארין אלהרר: די.

מכלוף מיקי זוהר: לא חוקי וגם לא חוקתי.

אברהם (אבי) ניסנקורן: אנחנו מתחילים את הדיון.

אברהם (אבי) ניסנקורן: על סדר-היום הקמת הוועדות הכנסת הקבועות, לרבות ועדת הכנסת.

אברהם (אבי) ניסנקורן: אני רוצה לציין שאני ביקשתי את הזימון של הישיבה הזאת עוד ביום רביעי לפני שבוע וחצי, כך שהיא תתכנס ביום חמישי.

אברהם (אבי) ניסנקורן: לצערי, יושב-ראש הכנסת עיכב את הדיון למרות שרוב חברי הכנסת ביקשו את הדיון הזה.

מכלוף מיקי זוהר: אתה מדבר על הקמת ועדות?

אברהם (אבי) ניסנקורן: סדר-היום הזה בדיוק.

מכלוף מיקי זוהר: אתה מדבר על הקמת ועדות?

מכלוף מיקי זוהר: רגע, אני רוצה להבין.

אברהם (אבי) ניסנקורן: כן, כן.

מכלוף מיקי זוהר: רק אם אפשר - -

אברהם (אבי) ניסנקורן: לא, לא.

אברהם (אבי) ניסנקורן: אני אומר לך, אתה תחכה לתור שלך.

מכלוף מיקי זוהר: - - רק תצהיר לפרוטוקול האם פנית אליי לקבל את ההסכמות שלי להקים את הוועדות לפני כחודש ימים.

מכלוף מיקי זוהר: פנית אליי או לא פנית אליי?

אברהם (אבי) ניסנקורן: אני שוב אומר.

מכלוף מיקי זוהר: פנית אליי או לא פנית אליי?

אברהם (אבי) ניסנקורן: אני שוב אומר.

מכלוף מיקי זוהר: פנית אליי או לא פנית?

אברהם (אבי) ניסנקורן: אני קורא לך לסדר פעם ראשונה.

מכלוף מיקי זוהר: תענה.

אברהם (אבי) ניסנקורן: אני מבקש ממך שוב להפסיק להפריע לי לדיון.

מכלוף מיקי זוהר: לא נוח לך עם השאלות?

אברהם (אבי) ניסנקורן: אני מבקש שתפסיק להפריע לי לדיון.

אברהם (אבי) ניסנקורן: אתה רוצה לדבר?

אברהם (אבי) ניסנקורן: חכה לתורך.

מכלוף מיקי זוהר: בושה וחרפה.

אברהם (אבי) ניסנקורן: אני אומר שוב, אני ביקשתי את הזימון של ועדת הכנסת כבר ביום רביעי שעבר ליום חמישי.

אברהם (אבי) ניסנקורן: לצערי, יושב-ראש הכנסת דחה את הדיון בבקשה שיתקיים דיון איתי ועם היועץ המשפטי של הכנסת ביום ראשון.

אברהם (אבי) ניסנקורן: אכן, התקיים דיון.

אברהם (אבי) ניסנקורן: חוות הדעת שניתנה בנוסף לרוב חברי הכנסת שרצו את הקמת ועדות הכנסת, חוות הדעת הייתה שניתן להקים את ועדות הכנסת.

אברהם (אבי) ניסנקורן: ואני חשבתי עוד ביום ראשון לפני שבוע שזה בעצם פותח את הפתח ומחייב את הקמת הוועדות.

אברהם (אבי) ניסנקורן: לצערי, יושב-ראש הכנסת ביקש חוות דעת, שלדעתי הייתה מיותרת, האם יש חובה עליו.

אברהם (אבי) ניסנקורן: אני חושב שברגע שרוב חברי הכנסת רוצים ויש בקשת חסינות של שני חברי כנסת – אחת מהן של ראש הממשלה והשנייה של מי שהיה שר מכהן – אני חושב שהיה צריך לקבל את הבקשות האלה.

אברהם (אבי) ניסנקורן: אבל הוא ביקש לדעת האם חוות הדעת מחייבת ועיכב את הדיון הזה שביקשתי, כפי שאמרתי, כבר ביום רביעי, לפני שבוע וחצי.

אברהם (אבי) ניסנקורן: בעקבות העובדה שאתמול ניתנה חוות דעת שאומרת ששיקול הדעת שלו בנושאים האלה מצומצם, ובהתאם לכך גם התאמנו את הנוהל, בעצם אנחנו מקיימים את הדיון שהיינו צריכים לקיים לפני כעשרה ימים.

אברהם (אבי) ניסנקורן: אני רוצה גם לציין שאני רציתי להקים ועדות קבועות כבר לפני חודשיים.

אברהם (אבי) ניסנקורן: לצערי, הייתה התנגדות, בין היתר של הליכוד להקמת ועדות קבועות.

מכלוף מיקי זוהר: מתי הייתה התנגדות כזאת?

אברהם (אבי) ניסנקורן: הייתה התנגדות של אלקין.

מכלוף מיקי זוהר: למה?

מכלוף מיקי זוהר: אלקין הוא יושב-ראש סיעת הליכוד?

קטי קטרין שטרית: אנחנו ביקשנו ועדת חינוך ולא הסכמת.

אברהם (אבי) ניסנקורן: הייתה התנגדות של אלקין.

מכלוף מיקי זוהר: הוא התמנה להיות יושב-ראש סיעת הליכוד?

קטי קטרין שטרית: ביקשנו ועדת חינוך.

אברהם (אבי) ניסנקורן: אני מבקש, קטי, גם את.

אברהם (אבי) ניסנקורן: תרצי לדבר – תבקשי.

קריאה: אתה אומר לפרוטוקול שקרים.

מכלוף מיקי זוהר: אתה אומר עכשיו לא אמת.

אברהם (אבי) ניסנקורן: הייתה התנגדות של אלקין.

אברהם (אבי) ניסנקורן: אני אומר אמת.

מכלוף מיקי זוהר: אני סירבתי להקמת ועדות?

אברהם (אבי) ניסנקורן: אתה אמרת לי שאני צריך לדבר גם עם אלקין.

מכלוף מיקי זוהר: אני סירבתי?

אברהם (אבי) ניסנקורן: אתה אישית?

מכלוף מיקי זוהר: תגיד, סירבתי?

אברהם (אבי) ניסנקורן: אתה אישית אמרת לי שאני צריך לתאם גם עם אלקין.

מכלוף מיקי זוהר: אבל מה אמרתי לך בפתיחה?

אברהם (אבי) ניסנקורן: אתה אמרת לי שאתה אישית מוכן ואלקין לא היה מוכן.

מכלוף מיקי זוהר: אני אמרתי שאני בעד.

מכלוף מיקי זוהר: זה לא נכון, אל תשקר.

אברהם (אבי) ניסנקורן: אני אומר עוד פעם, הייתה התנגדות של אלקין.

תמר זנדברג: מה הבעיה?

עודד פורר: מה זה משנה?

עודד פורר: אם הוא לא מתנגד, אז עכשיו - - -

שלמה קרעי: אבל יש לנו פגרת בחירות, פורר.

מכלוף מיקי זוהר: אני אמרתי לכל אחד, עודד, שאני בעד הקמת הוועדות אבל בתנאי אחד: שהתיאומים יהיו בסמוך לאישור ועדת הסכמות.

מכלוף מיקי זוהר: זה מה שאמרתי.

אברהם (אבי) ניסנקורן: מיקי, אני חייב להגיב.

אברהם (אבי) ניסנקורן: אני לא יודע מאיפה הנוהל הזה, שמדברים מתי שרוצים.

אברהם (אבי) ניסנקורן: מיקי, קודם נתתי לך עשר דקות.

אברהם (אבי) ניסנקורן: אתה תרצה לדבר?

אברהם (אבי) ניסנקורן: תקבל עשר דקות, אבל תחכה לתור שלך.

אברהם (אבי) ניסנקורן: חבר'ה, אתם עכשיו מחליטים בשבילי?

אברהם (אבי) ניסנקורן: אני נותן לו עשר דקות אם הוא רוצה.

יועז הנדל: אבי, מצלמים על מיקי תוכנית תיעודית.

יועז הנדל: זו הסיבה.

אברהם (אבי) ניסנקורן: אני יודע.

אברהם (אבי) ניסנקורן: אני שמח שיש עליך תוכנית תיעודית.

מכלוף מיקי זוהר: חבר'ה, אני משתפר כבר הרבה לפני התוכנית.

אברהם (אבי) ניסנקורן: לצערי, הליכוד וגם יולי אדלשטיין לא רצו להקים את הוועדות הקבועות.

אברהם (אבי) ניסנקורן: לצערי.

אברהם (אבי) ניסנקורן: אלה העובדות.

קטי קטרין שטרית: גדול.

קטי קטרין שטרית: עשית את זה יפה – יש יולי ויש הליכוד.

קטי קטרין שטרית: יולי בליכוד.

אברהם (אבי) ניסנקורן: יולי בתור יושב-ראש הכנסת.

אברהם (אבי) ניסנקורן: עם כל הכבוד לך, יש הבדל.

אברהם (אבי) ניסנקורן: ואני אומר שהיה לי גם משחק של חתול ועכבר, ומיקי יודע את זה, בינו לבין אלקין בנושא הזה.

אברהם (אבי) ניסנקורן: הוא אמר דבר אחד ולמחרת השני אמר דבר הפוך.

מכלוף מיקי זוהר: אני יודע שאני נבחרתי.

מכלוף מיקי זוהר: אלקין לא התמודד לראשות סיעת הליכוד.

אברהם (אבי) ניסנקורן: בפעם הבאה תגיד את זה לאלקין, כשאתה שולח אותי אליו, שיגיד לא.

מכלוף מיקי זוהר: לא, לא.

מכלוף מיקי זוהר: ממש לא שלחתי אותך אליו.

מכלוף מיקי זוהר: אתה הלכת אליו כל הזמן כי היה נוח לך ללכת אליו.

אברהם (אבי) ניסנקורן: אוקיי, אוקיי, זאת מציאות חדשה.

אברהם (אבי) ניסנקורן: דרך אגב, אני קיבלתי הודעה מוסמכת שהוא אמור להיות המחליט בנושאים האלה, אבל העובדה היא שלצערי עד היום לא קמו ועדות קבועות.

אברהם (אבי) ניסנקורן: דרך אגב, אף אחד לא יגיד לי שאני משקר.

אברהם (אבי) ניסנקורן: עם כל הכבוד לך, שלמה קרעי, אף אחד לא יגיד לי שאני משקר.

שלמה קרעי: לא אמרתי.

אברהם (אבי) ניסנקורן: אף אחד לא אמר לי את זה מעולם.

שלמה קרעי: לא אמרתי.

שלמה קרעי: רק מיקי זוהר אומר שהוא היה בעד ואתה אומר להפך.

אברהם (אבי) ניסנקורן: אני אמרתי בדיוק את האמת כפי שהיא הייתה, ומיקי יודע את זה.

מכלוף מיקי זוהר: אני לא הייתי בעד?

אברהם (אבי) ניסנקורן: אני אמרתי את האמת.

אברהם (אבי) ניסנקורן: אמרתי שאתה כן ואלקין אמר לי לא, ואתה אמרת שאתה צריך גם הסכמה של אלקין.

אברהם (אבי) ניסנקורן: אלו העובדות.

מכלוף מיקי זוהר: אני אמרתי כן?

אברהם (אבי) ניסנקורן: זה לא משנה, ואני אמשיך הלאה.

מכלוף מיקי זוהר: שתהיה האמת.

אברהם (אבי) ניסנקורן: אני אמרתי את האמת.

קארין אלהרר: הוא אמר.

קארין אלהרר: אמר.

אברהם (אבי) ניסנקורן: זה לא משנה.

אברהם (אבי) ניסנקורן: העובדות הן שכבר תקופה ארוכה אנחנו רוצים הקמת ועדות קבועות ועכשיו גם יש דחיפות בנושא ועדת הכנסת, שמתחייבת.

אברהם (אבי) ניסנקורן: בהתאם לחוות הדעת שניתנו על ידי הייעוץ המשפטי ועמדת הסיעות שמייצגות את רוב חברי הכנסת – אני מקווה שזה גם יהיה המצב פה בוועדה – אנחנו נצביע על הקמה.

שלמה קרעי: מי יוצר את השקיפות הזאת?

שלמה קרעי: על סמך מה אתה אומר שיש שקיפות?

אברהם (אבי) ניסנקורן: אני רוצה להמשיך.

אברהם (אבי) ניסנקורן: לגבי הרכב הוועדה, שוב, לפי המלצה של הייעוץ המשפטי לכנסת, הרכב ועדת הכנסת צריך להיות זהה להרכב הסיעתי שהיה בוועדה המסדרת ברמת היחס הסיעתי.

אברהם (אבי) ניסנקורן: לכן אנחנו נאמץ את זה ונעשה הרכב של שלושים.

ארבל אסטרחן: זאת לא המלצה שלנו.

ארבל אסטרחן: אנחנו תמכנו בזה.

מכלוף מיקי זוהר: אתה כבר מדבר לגופם של דברים?

מכלוף מיקי זוהר: איפה אתה נמצא?

מכלוף מיקי זוהר: אבי, לאן אתה רץ?

פנינה תמנו: אם תיתן לו להשלים, אתה תדע.

אברהם (אבי) ניסנקורן: נעשה את זה בהרכב של שלושים חברי כנסת.

מכלוף מיקי זוהר: לאן אתה רץ?

מכלוף מיקי זוהר: אנחנו בכלל לא במשחק.

אברהם (אבי) ניסנקורן: אני קורא אותך לסדר פעם שנייה.

מכלוף מיקי זוהר: לא קראת אותי פעם ראשונה.

אברהם (אבי) ניסנקורן: קראתי.

קארין אלהרר: הוא קרא.

קארין אלהרר: קרא.

אברהם (אבי) ניסנקורן: אנחנו נעשה את זה באותו הרכב.

אברהם (אבי) ניסנקורן: כמובן, זאת הצעה לוועדה שתקבל את ההחלטה.

אברהם (אבי) ניסנקורן: ההצעה לוועדה היא על פי הייעוץ המשפטי לכנסת.

מכלוף מיקי זוהר: אין ועדת הסכמות.

מכלוף מיקי זוהר: ועדת הסכמות התבטלה בתקופת הבחירות בגיבוי היועץ המשפטי.

מכלוף מיקי זוהר: ועדת ההסכמות התבטלה.

אברהם (אבי) ניסנקורן: מיקי, אני מבקש עוד פעם שתפסיק להפריע.

קטי קטרין שטרית: אבל תענה לו אם יש ועדת הסכמות.

אברהם (אבי) ניסנקורן: אני מבקש שיפסיק להפריע.

אברהם (אבי) ניסנקורן: ההצעה היא שזה יהיה אותו הרכב ברמה הסיעתית, וכל סיעה יכולה, כמובן, לשנות את השמות ולהציע את השמות שהיא רוצה.

אברהם (אבי) ניסנקורן: אני מצפה שכל סיעה, עד כמה שאפשר, תגיד את השמות כבר היום.

אברהם (אבי) ניסנקורן: זה הנושא הראשון.

אברהם (אבי) ניסנקורן: בהנחה שזה יאושר ויוגשו ליושב-ראש הכנסת 25 חתימות של חברי כנסת שמבקשים דיון במליאה, הדיון יתקיים כבר השבוע.

אברהם (אבי) ניסנקורן: שוב, בהתאם לחוות הדעת וגם בהתאם למתחייב ולעמדת הסיעות שמייצגות את רוב חברי הכנסת במליאה.

קארין אלהרר: ובהתאם לניסיון העבר.

שלמה קרעי: איזה ניסיון עבר?

שלמה קרעי: מתי בדיוק קמו ועדות בפגרת בחירות?

שלמה קרעי: מתי?

אברהם (אבי) ניסנקורן: אני מבקש לא דו-שיח.

אברהם (אבי) ניסנקורן: קארין, את תרצי לדבר, תוכלי לדבר.

תמר זנדברג: שלוש מערכות בחירות בשנה.

תמר זנדברג: מספיק , הכנסת צריכה לעבוד.

שלמה קרעי: עכשיו אתם מוכנים לבזבז מיליונים, להקים את כל הוועדות רק בשביל - - -

אברהם (אבי) ניסנקורן: שלמה קרעי, אני קורא אותך לסדר פעם ראשונה.

תמר זנדברג: איזה מיליונים?

תמר זנדברג: על מה אתה מדבר?

אברהם (אבי) ניסנקורן: תמר, גם את.

תמר זנדברג: מי שמבזבז מיליונים זה מי שמעמיד בראש הממשלה נאשם בשוחד.

אברהם (אבי) ניסנקורן: תמר, אני קורא אותך לסדר פעם ראשונה.

אברהם (אבי) ניסנקורן: עם כל הכבוד, אל תיכנסו לדברים שלי.

אברהם (אבי) ניסנקורן: אני מצפה, שהיה ותקום ועדת כנסת ויחלו דיונים בחסינות, הם יהיו ענייניים, יעילים והוגנים.

שלמה קרעי: ממש.

אברהם (אבי) ניסנקורן: אני חושב שהקמת ועדת הכנסת היא דבר שמתחייב גם לאור הבקשות, גם לאור החוק שאומר - - -

שלמה קרעי: היועץ המשפטי לא חושב כמוך.

אברהם (אבי) ניסנקורן: וחזקה על הייעוץ המשפטי לוועדה שינחה אותנו כיצד לפעול ומה הכללים שינחו אותנו.

אברהם (אבי) ניסנקורן: לגבי הוועדות הקבועות הנוספות, אם יש רצון של רוב סיעות הבית באמת להקים את הוועדות הקבועות הנוספות, כמובן שאני אברך על כך ואני אקדם את זה, בין אם זה בוועדה המסדרת ובין אם ועדת הכנסת, בדיון הראשון שלה או באחד מהדיונים שלה תעשה את זה.

אברהם (אבי) ניסנקורן: כן קיבלתי פנייה מישראל ביתנו בנושא הזה.

אחמד טיבי: גם מאיתנו.

אברהם (אבי) ניסנקורן: וגם מהרשימה המשותפת.

קטי קטרין שטרית: איזה יופי.

שלמה קרעי: איזה שיתוף פעולה, ממש אידיליה.

אברהם (אבי) ניסנקורן: אני קור אותך לסדר פעם שנייה.

קטי קטרין שטרית: יפה, כל הכבוד.

אברהם (אבי) ניסנקורן: דרך אגב, קיבלתי פניות כאלה גם מסיעות נוספות ורצון מחברי כנסת נוספים.

אברהם (אבי) ניסנקורן: אני אשמח אם זה יתקיים.

אברהם (אבי) ניסנקורן: כמובן, הסיעות השונות יקבלו את החלק היחסי שלהן גם בראשות הוועדות האלה.

אברהם (אבי) ניסנקורן: ועדת הכנסת – ההצעה היא שזאת תהיה ועדה באותו הרכב סיעתי וגם יושב-ראש הוועדה יהיה אני במסגרת ועדת הכנסת.

אברהם (אבי) ניסנקורן: נתחיל את הדיון.

מכלוף מיקי זוהר: אני מבקש ראשון לדבר.

אברהם (אבי) ניסנקורן: אתה יכול לבקש ראשון, אבל תחכה לתור שלך.

אברהם (אבי) ניסנקורן: אנחנו עושים את זה לפי הסדר.

יועז הנדל: אבי, אם אפשר, אלה שלא דיברו בפעם הקודמת.

יועז הנדל: נראה לי שמיקי דיבר כבר פעם אחת.

אברהם (אבי) ניסנקורן: אבל תבקשו עוד פעם, בסדר?

מכלוף מיקי זוהר: בינתיים ידברו חברי האופוזיציה, ברשותך, אבי.

מכלוף מיקי זוהר: בסדר?

מכלוף מיקי זוהר: אנחנו לא לוקחים חלק בדיון הפארסה הזה, כמובן.

אברהם (אבי) ניסנקורן: אני שמח שאתה מנחה את החברים שלך איך להתנהל.

מכלוף מיקי זוהר: לא, לא, כדי שלא יפלו למלכודת שאתה טומן להם כרגע בגיבוי היועצים המשפטיים.

אברהם (אבי) ניסנקורן: אני אומר שוב שדיון חסינות, היה ותקום ועדת כנסת, יהיה ענייני, יעיל, הוגן.

מכלוף מיקי זוהר: לא יהיה דיון.

מכלוף מיקי זוהר: תפסיק.

אברהם (אבי) ניסנקורן: לפי ההנחיות.

אברהם (אבי) ניסנקורן: אנחנו נשמע את כל הטענות ונקבל החלטות רק בסוף הדיון, כמובן, כפי שמתחייב.

מכלוף מיקי זוהר: לא יהיה דיון.

אברהם (אבי) ניסנקורן: בבקשה, עודד פורר.

עודד פורר: תודה, אדוני היושב-ראש, ראשית, אני שמח על הדיון הזה שמגיע קצת באיחור.

עודד פורר: כבר לפני שלושה שבועות פניתי גם אליך וגם ליושב-ראש הכנסת בפנייה להקים את הוועדות הקבועות בכנסת.

עודד פורר: אנחנו נמצאים בסיטואציה שהיא לא סיטואציה רגילה.

עודד פורר: על זה אין מחלוקת.

עודד פורר: אין חולק.

עודד פורר: העובדה שכבר למעלה משנה יש פה ממשלת מעבר של ממשלת מעבר, היא לא תקופה רגילה.

עודד פורר: הממשלה הזו מינתה שרים שלא זכו לאמון הציבור ולא זכו לאמון הכנסת.

עודד פורר: לכנסת יש עוד תפקידים חוץ מאשר לחוקק חוקים, ובאמת בתקופה הזאת לחוקק חוקים זה הרבה יותר בעייתי.

עודד פורר: הכנסת היא גם מפקחת על הממשלה ויש לנו לא רק את הזכות לפקח על הממשלה, יש לנו את החובה לפקח על הממשלה.

עודד פורר: קל וחומר, אדוני, כשמדובר בממשלה שאין לה אמון ציבורי, עם שרים שאפילו לא זכו לאמון הכנסת.

עודד פורר: עכשיו אנחנו ניצבים בפני כמה וכמה בעיות.

עודד פורר: אם אני אקח, למשל, את הרפורמה בחינוך המיוחד, יש צורך דחוף ביותר לכנס את ועדת החינוך.

עודד פורר: אם אני אקח את מה שקרה רק לפני ימים ספורים בנושא של השיטפון, גם בצפון, גם האסון שקרה במעלית בתל-אביב, אין יכולת לוועדת הפנים לזמן את השר לביטחון פנים שיסביר איך קורה שלא עונים במוקד.

עודד פורר: איך נערכים לשיטפון הבא.

קרן ברק: ועדת הכספים יכלה לעשות את זה ולא עשתה.

עודד פורר: זה לא התפקיד של ועדת הכספים.

עודד פורר: זה בדיוק התפקיד של ועדת הפנים.

עודד פורר: אגב, ועדת הכספים, אפרופו, אם הייתה ועדת כספים קבועה, אפשר היה לנהל דיון בוועדה הזו על מה שהניח משרד האוצר – אגף התקציבים – רק אתמול בפני הממשלה.

עודד פורר: דוח שאומר שצריך לבצע התאמות.

עודד פורר: התאמות – זאת מילה מכובסת להעלאת מיסים וקיצוצים בגובה של 40 מיליארד שקל בתקציב הקרוב.

עודד פורר: אי אפשר לנהל דיון כזה בוועדה זמנית.

שלמה קרעי: אולי גם נקים ועדת חקירה פרלמנטרית על הממד החמישי.

אברהם (אבי) ניסנקורן: אני קורא אותך לסדר פעם שנייה ואני מבקש שתפסיק להתפרץ.

אברהם (אבי) ניסנקורן: דרך אגב, אתה הדובר השני אז תחכה בסבלנות.

עודד פורר: אני חושב, אדוני, שיש לנו את החובה להקים את הוועדות הקבועות.

עודד פורר: אני בעד להקים את כל הוועדות הקבועות כדי שלא נתחיל דיון איזה ועדה כן ואיזו לא.

עודד פורר: כל אחד יגיד שמה שקרוב לליבו הוא הנושא החשוב.

עודד פורר: יש תקנון כנסת שקבע מה הן הוועדות הקבועות וצריך להקים את כל הוועדות הקבועות.

עודד פורר: גם בוועדת עבודה, רווחה ובריאות יש מספיק מה לדבר ומה לפקח על הממשלה.

ניר ברקת: זאת פגרה, להזכיר לך.

עודד פורר: אם היית מקשיב לתחילת דבריי היית מבין שאנחנו גם לא נמצאים בתקופה רגילה.

עודד פורר: במשך שנה מכהנת כאן ממשלה בלי אמון ציבור.

עודד פורר: היא נהנית מאמון הכנסת העשרים ואנחנו בכנסת העשרים ושתיים.

עודד פורר: שר הבריאות לא זכה לאמון הציבור.

קטי קטרין שטרית: אתה בפגרת בחירות, עודד.

צבי האוזר: ובלי ביקורת פרלמנטרית.

צבי האוזר: ממשלה שמתנהלת בלי ביקורת פרלמנטרית במשך שנה.

אברהם (אבי) ניסנקורן: צביקה, צביקה.

מכלוף מיקי זוהר: - - -

אברהם (אבי) ניסנקורן: מיקי, מיקי.

אברהם (אבי) ניסנקורן: אני מבקש מכל חברי הכנסת - - -

צבי האוזר: ראיתי שקיבלת החלטות גם בניגוד לעמדת היועץ המשפטי.

מכלוף מיקי זוהר: מתי?

צבי האוזר: חוק המצלמות.

צבי האוזר: אתה זוכר את עמדת היועץ?

מכלוף מיקי זוהר: נו, באמת.

צבי האוזר: מה "נו, באמת"?

צבי האוזר: קיבלת עמדה בניגוד לעמדת היועץ.

אברהם (אבי) ניסנקורן: צביקה, אני קורא אותך לסדר.

מכלוף מיקי זוהר: לא החלנו ריבונות?

צבי האוזר: נכון, רק את חוק המצלמות.

אברהם (אבי) ניסנקורן: צביקה, אני קורא אותך לסדר פעם ראשונה.

צבי האוזר: את הריבונות לא החלת, את חוק המצלמות עשית.

אברהם (אבי) ניסנקורן: צביקה, אני קורא אותך לסדר פעם שנייה.

עודד פורר: אדוני, אני מבקש שתעמוד על זכותי לדבר.

אברהם (אבי) ניסנקורן: עם כל הכבוד, צביקה, זה זלזול בחבר שלך לוועדה.

צבי האוזר: אני מתנצל.

אברהם (אבי) ניסנקורן: עודד התחיל לדבר.

קטי קטרין שטרית: לקואליציה, לקואליציה.

אברהם (אבי) ניסנקורן: לא, חבר לוועדה.

קטי קטרין שטרית: לקואליציה העתידית.

אברהם (אבי) ניסנקורן: אני עמדתי על זה שגם לא יפריעו למיקי כשהוא דיבר.

אברהם (אבי) ניסנקורן: אני מבקש.

אברהם (אבי) ניסנקורן: מה יקרה, תחכו שנייה ואחר כך תדברו.

שלמה קרעי: כשאני דיברתי, לא הגנת עליי הבוקר.

אברהם (אבי) ניסנקורן: אני כן הגנתי עליך.

אברהם (אבי) ניסנקורן: כשאתה התחלת להשמיע הקלטות, זה משהו אחר.

אברהם (אבי) ניסנקורן: כן, בבקשה.

עודד פורר: לכן, אדוני, הבקשה שלי אליך היא כן לפעול לכך שיוקמו כל הוועדות הקבועות.

עודד פורר: לדעתי, דרך המלך לעשות את זה היא בהקמת ועדת כנסת וועדת הכנסת היא זו שתקים את הוועדות.

עודד פורר: כשוועדת הכנסת תקום אפשר יהיה לנהל דיון בין כל סיעות הבית כדי לחלק באופן הוגן ושוויוני את החלוקה בתוך הוועדות.

עודד פורר: אין ספק שכל סיעה כפי גודלה צריכה לקבל את הייצוג בוועדות וגם את ראשות הוועדות.

עודד פורר: לכן, אני חושב שהדבר הנכון הוא שעם התכנסותה, תקים ועדת הכנסת את הוועדות הקבועות.

עודד פורר: בעיניי זה צעד מתבקש.

עודד פורר: הוא לא צעד שהוא זכותנו אלא חובתנו להקים אותן.

אברהם (אבי) ניסנקורן: תודה רבה.

אברהם (אבי) ניסנקורן: אני חייב להגיד שאני מסכים איתו.

אברהם (אבי) ניסנקורן: בבקשה, שלמה.

שלמה קרעי: אני נותן את הכבוד ליושב-ראש הסיעה שלי לפניי, ברשותך.

אברהם (אבי) ניסנקורן: בבקשה, מיקי, יש לך חמש דקות.

מכלוף מיקי זוהר: ראשית, אני רוצה להבהיר שאני הסכמתי להקמת כל ועדות הכנסת.

מכלוף מיקי זוהר: אבל הסכמתי בתנאי אחד ברור, שכל דיון בוועדות הכנסת יובא בכפוף לאישור ועדת ההסכמות.

מכלוף מיקי זוהר: למה ביקשתי את זה?

מכלוף מיקי זוהר: כדי שלא אני ולא אתם נוכל להשתמש בכנסת ככלי במשחק הפוליטי בתקופת פגרת בחירות.

מכלוף מיקי זוהר: זה הדבר המינימלי שהיה נדרש.

מכלוף מיקי זוהר: לכן, לומר שעכשיו מקימים את הוועדות בלי אישור של ועדת ההסכמות, הרי מה זה?

מכלוף מיקי זוהר: פשוט חטפו את הכנסת.

מכלוף מיקי זוהר: חטפו את הכנסת בתקופת פגרת בחירות.

מכלוף מיקי זוהר: אגב, היא לא נחטפה על ידי 100 חברי כנסת מול 20 חברי כנסת.

מכלוף מיקי זוהר: היא נחטפה על ידי 65 חברי כנסת מול 55 חברי כנסת.

מכלוף מיקי זוהר: נחטפה, אין לזה מילה אחרת.

מכלוף מיקי זוהר: היא נחטפה.

מכלוף מיקי זוהר: ביטלו את ועדת ההסכמות בתקופת ועדת בחירות.

מכלוף מיקי זוהר: ועדת ההסכמות כבר לא קיימת יותר.

מכלוף מיקי זוהר: אין לי שום say.

מכלוף מיקי זוהר: אני לא מבקש את זה לעצמי.

מכלוף מיקי זוהר: אני מבקש את זה בשם כל חברות הקואליציה שהיום הן המיעוט, שלא יהפכו את הכנסת לכלי משחק בתקופת פגרת בחירות.

מכלוף מיקי זוהר: ואני שואל אותך, גברתי היועצת המשפטית של הוועדה, מה לעזאזל - - -

יוליה מלינובסקי: אבל אתם כבר לא קואליציה.

יוליה מלינובסקי: אתם מיעוט.

מכלוף מיקי זוהר: נכון, אנחנו מיעוט.

מכלוף מיקי זוהר: אני מודה.

מכלוף מיקי זוהר: אני מיעוט, אבל לא סתם מיעוט.

מכלוף מיקי זוהר: את צודקת, את צודקת.

אברהם (אבי) ניסנקורן: מיקי, מיקי, תעצור.

אברהם (אבי) ניסנקורן: שנייה, תעצור רגע.

קטי קטרין שטרית: תגידו את זה בקול רם.

קטי קטרין שטרית: אסור לרמות את הבוחרים.

קטי קטרין שטרית: צריך להגיד את האמת.

עודד פורר: אתם מתנגדים להקמת ועדות?

אברהם (אבי) ניסנקורן: פורר, פורר.

מכלוף מיקי זוהר: עודד, אני הולך לתת לך כלי עד הבחירות, שתוכל גם לעשות פעולות אקטיביות להביא עוד בוחרים.

מכלוף מיקי זוהר: אני הולך לתת לך את הכלי הזה.

מכלוף מיקי זוהר: תכף אני אסיים לדבר ואתה תקבל כלי להביא עוד בוחרים.

עודד פורר: זה לא התפקיד שלנו.

מכלוף מיקי זוהר: מהכנסת אתה תוכל להביא עוד בוחרים.

מכלוף מיקי זוהר: יש לך יותר טוב מזה?

מכלוף מיקי זוהר: אני אתן לך את הכלי הזה.

קטי קטרין שטרית: לא, אתם משקרים לבוחרים.

קטי קטרין שטרית: אתם משקרים לבוחרים.

קטי קטרין שטרית: אתם לא מסתדרים, אתם משקרים לבוחרים.

מכלוף מיקי זוהר: אני אסיים את דבריי ותבינו.

מכלוף מיקי זוהר: אתם הולכים לקבל היום ממני מתנה.

מכלוף מיקי זוהר: תקבלו את הכנסת מלא מלא לצורך קמפיין הבחירות שלכם.

מכלוף מיקי זוהר: לא רק בחסינות, בהכול.

פנינה תמנו: מיקי, אתה נגד הציבור?

פנינה תמנו: לא ברור.

פנינה תמנו: אתה אומר דבר והיפוכו.

פנינה תמנו: אתה נגד הציבור?

קטי קטרין שטרית: פנינה, הוא מדבר על ועדת הסכמות.

קרן ברק: הוא נגד ממשלת שמאל-ערבים.

פנינה תמנו: לציבור אין זמן להסכמות שלך.

פנינה תמנו: צריך להקים פה ועדות שידונו בבעיות האקוטיות של הציבור.

פנינה תמנו: תפסיקו כבר.

אברהם (אבי) ניסנקורן: פנינה, אני קורא אותך לסדר פעם ראשונה.

פנינה תמנו: - - - אין להם זמן לפוליטיקה שלכם.

אברהם (אבי) ניסנקורן: פנינה, אני קורא אותך לסדר פעם שנייה.

אברהם (אבי) ניסנקורן: אני מבקש, כמו שלא נתתי שיפריעו לפורר, לא להפריע למיקי.

אברהם (אבי) ניסנקורן: יש לך עוד שלוש דקות, בבקשה.

מכלוף מיקי זוהר: פנינה, אני רק אגיד לך שהנרטיב הזה לא - - - הנרטיב שייצא בחוץ הוא שגנבתם את הכנסת.

תמר זנדברג: לא הבנתי, הכנסת של אבא שלך?

תמר זנדברג: מה זה "גנבתם את הכנסת"?

מכלוף מיקי זוהר: היא גם לא של אבא שלך.

תמר זנדברג: נכון, בדיוק.

תמר זנדברג: היא של האזרחים.

קטי קטרין שטרית: תכבדי את אבא שלו.

קטי קטרין שטרית: אבא שלו נפטר.

קטי קטרין שטרית: תכבדי את אבא שלו.

אברהם (אבי) ניסנקורן: קטי, אני קורא אותך לסדר פעם ראשונה.

קטי קטרין שטרית: אבל תראה מה היא אומרת.

אברהם (אבי) ניסנקורן: בסדר, אבל מספיק.

קטי קטרין שטרית: מה זה לכבד את אבא שלו?

קטי קטרין שטרית: אבא שלו נפטר?

אברהם (אבי) ניסנקורן: והיא יודעת את זה?

אברהם (אבי) ניסנקורן: באמת.

אברהם (אבי) ניסנקורן: היא יודעת את זה?

קטי קטרין שטרית: מה זה משנה?

קטי קטרין שטרית: מה המושגים האלה?

קטי קטרין שטרית: מה זה משנה, תגיד לה לא להגיד את זה.

אברהם (אבי) ניסנקורן: טוב, אז אני אומר לה לא להגיד את זה.

קטי קטרין שטרית: הוא נפטר וצריך להניח לו.

מכלוף מיקי זוהר: בסדר, הכול בסדר.

מכלוף מיקי זוהר: אני רוצה לסיים.

קטי קטרין שטרית: תתביישי לך.

פנינה תמנו: זאת אמירה, זאת לא התייחסות לאבא שלו באמת.

קטי קטרין שטרית: מה זה ניבול הפה הזה?

אברהם (אבי) ניסנקורן: אני אתחיל להוציא.

תמר זנדברג: גם את לא קנית את הכיסא שלך.

תמר זנדברג: את נבחרת על ידי האזרחים, אז בבקשה להירגע.

תמר זנדברג: כולם פה מייצגים ציבור ואם יש רוב פה למשהו, זה סימן שיש רוב בציבור.

קטי קטרין שטרית: תשמשי במילים עדינות יותר.

תמר זנדברג: - - -

קטי קטרין שטרית: - - -

אברהם (אבי) ניסנקורן: מספיק כבר.

אברהם (אבי) ניסנקורן: באמת.

אברהם (אבי) ניסנקורן: כמובן, מכבדים את מיקי ואף אחד לא מתכוון.

אברהם (אבי) ניסנקורן: זה ברור.

מכלוף מיקי זוהר: הכול בסדר.

מכלוף מיקי זוהר: אני לא מתרגש והכול טוב.

מכלוף מיקי זוהר: אני אומר לך, ארבל, היועצת המשפטית של הוועדה, גברתי, מה שנעשה פה היום והתהליך שאתם עכשיו נותנים לו יד הוא תהליך בניגוד למה שקרה במשך שבעים שנה במדינת ישראל.

מכלוף מיקי זוהר: זה לא קרה אף פעם.

יועז הנדל: 72.

מכלוף מיקי זוהר: לא, הכנסת לא הוקמה לפני 72 שנה.

יועז הנדל: זה משהו חדש, מיקי?

מכלוף מיקי זוהר: היא קמה קצת אחרי.

מכלוף מיקי זוהר: תבדוק, תקרא קצת ספרים.

אברהם (אבי) ניסנקורן: יועז, בבקשה לא להפריע.

אברהם (אבי) ניסנקורן: מיקי, יש לך עוד שתי דקות.

מכלוף מיקי זוהר: הם ביטלו את העיקרון של ועדת ההסכמות, הם עושים ככל העולה על רוחם בלי שום תיאום איתנו.

מכלוף מיקי זוהר: מבחינתנו, הדבר החמור הוא שהרוב הזה, שהם מדברים עליו, זה רוב של כנסת שהתפזרה, שאיבדה את אמון הציבור.

קריאה: מה זה אומר על הממשלה?

תמר זנדברג: על מה אתה מדבר?

אברהם (אבי) ניסנקורן: תמר, אני קורא אותך לסדר פעם שנייה.

אברהם (אבי) ניסנקורן: תירשמי לדיבור, בבקשה.

מכלוף מיקי זוהר: שאיבדה את אמון הציבור, שאין לה שום ייצוג ציבורי היום.

מכלוף מיקי זוהר: הציבור הולך להחליף אותה בעוד פחות מחודש.

מכלוף מיקי זוהר: חלק גדול מאיתנו – יכול להיות שכולל אותי – לא נהיה פה.

איתן גינזבורג: בעוד חודש וחצי.

מכלוף מיקי זוהר: באמצעות הכנסת שהתפטרה, באמצעות ביטול ועדת ההסכמות, באמצעות ביטול זכויות הווטו שהיו ליושב-ראש אנשים רוצים לחטוף את הכנסת הלכה למעשה.

ג'אבר עסאקלה: ולך יש ממשלה שחוטפת את המדינה.

מכלוף מיקי זוהר: ואני אומר לכם דבר אחד, איזה מכנה משותף יש לכם?

מכלוף מיקי זוהר: מרצ, הרשימה המשותפת, ישראל ביתנו, כחול לבן, מפלגת העבודה.

תמר זנדברג: כולנו בעד הדמוקרטיה הישראלית ונגד שחיתות.

תמר זנדברג: ואתם בעד שחיתות.

מכלוף מיקי זוהר: פה זה בעד הדמוקרטיה הישראלית?

תמר זנדברג: כן, בדיוק, בדיוק ככה.

מכלוף מיקי זוהר: זה בעד הדמוקרטיה?

תמר זנדברג: כן, בדיוק.

מכלוף מיקי זוהר: את יודעת שמה שאת אומרת ייכתב ויירשם.

תמר זנדברג: מיקי זוהר, אתה אין גבול ואין תחתית.

מכלוף מיקי זוהר: הפעולות האלה, הדורסניות האלה הן בעד הדמוקרטיה?

פנינה תמנו: מה דורסני בהקמת ועדות?

פנינה תמנו: מה דורסני בהקמת ועדות שיטפלו בבעיות של אזרחי ישראל?

תמר זנדברג: אתה לובש שכפ"צ בשביל ראש ממשלה שנאשם בשוחד.

מכלוף מיקי זוהר: הציבור שלך ישפוט אותך.

אברהם (אבי) ניסנקורן: בבקשה, תסכם.

מכלוף מיקי זוהר: בתום הדיון הזה אני מתכוון שאנחנו גם, כמובן, נעדיף שלא לקחת בו חלק.

מכלוף מיקי זוהר: לא בדיון עצמו ולא בהצבעות עצמן.

קארין אלהרר: עוד פעם אתה עושה את ההצגה הזאת?

מכלוף מיקי זוהר: משום שמדובר פה בדיון לא חוקי, לא חוקתי.

מכלוף מיקי זוהר: במיוחד שיש עתירה לבג"ץ שעדיין לא נדונה.

תמר זנדברג: הוא משתתף רק בדיון שיש לו בו רוב.

מכלוף מיקי זוהר: ואתה גם יודע, אבי - -

פנינה תמנו: זה לא דמוקרטיה, מה שאתה עושה.

פנינה תמנו: אם אין לך רוב, אתה לא משתתף.

אברהם (אבי) ניסנקורן: תמר, פנינה.

יעל גרמן: תירוצים.

מכלוף מיקי זוהר: - - אתה יודע, אבי, שאני הודעתי גם ליועצת המשפטית וגם לך שאנחנו רוצים לעתור לבג"ץ בגין הדיון הקודם.

מכלוף מיקי זוהר: אתה שמת פס על בית המשפט העליון ואמרת: לא מעניין אותי, או במילים אחרות, שאתם עותרים לבג"ץ.

מכלוף מיקי זוהר: אני ממשיך בדרך שלי הדורסנית הזאת.

פנינה תמנו: פתאום בג"ץ הפך להיות הכותל שלכם.

מכלוף מיקי זוהר: ולכן אנחנו נעתור לבג"ץ על הדיון הקודם, שיביא אולי גם לביטול הדיון הזה.

יועז הנדל: מיקי, ממתי השופטים - - -

צבי האוזר: הכנסת תכבד את החלטות בג"ץ.

צבי האוזר: הכנסת תכבד את החלטות בג"ץ ואני מציע שגם אתה תצהיר את זה.

צבי האוזר: תצהיר שהכנסת כולה תכבד את החלטות בג"ץ.

מכלוף מיקי זוהר: אני הולך להמליץ ליושב-ראש התנועה, יושב-ראש תנועת הליכוד ואני הולך להמליץ לכל ראשי סיעות הקואליציה - -

תמר זנדברג: אין קואליציה.

תמר זנדברג: יש רק ממשלה, שהיא ממשלת מעבר שאין בה אמון.

אברהם (אבי) ניסנקורן: תמר, אני מבקש עוד פעם.

אברהם (אבי) ניסנקורן: אני קורא אותך לסדר.

מכלוף מיקי זוהר: - - להדיר רגליהם מהכנסת.

תמר זנדברג: ברור.

תמר זנדברג: אין רוב – לא מצביעים.

מכלוף מיקי זוהר: תן לי להשלים כדי להבין.

אברהם (אבי) ניסנקורן: לא, אתה מדבר מעבר לזמן.

מכלוף מיקי זוהר: חשוב שתדע את זה.

יעל גרמן: אולי גם לא תיגשו לבחירות.

מכלוף מיקי זוהר: לא ניקח חלק באף ועדה.

מכלוף מיקי זוהר: לא נהיה חברים באף ועדה.

קארין אלהרר: לא נורא.

מכלוף מיקי זוהר: לא נבוא לאף הצבעה.

מכלוף מיקי זוהר: לא נשתתף בשום דיון.

פנינה תמנו: את הכנסת אתם מחרימים ואת בג"ץ אתם מחבקים עכשיו.

מכלוף מיקי זוהר: אנחנו משאירים את הכנסת כולה בידיים שלכם.

אורית פרקש הכהן: מיקי, אתה בגן ילדים?

מכלוף מיקי זוהר: יש לכם אור ירוק לעשות מה שאתם רוצים בלי אף אחד שיפריע לכם בדרך.

יעל גרמן: אתם מ-פ-ח-ד-י-ם.

יעל גרמן: אתם מ-פ-ח-ד-י-ם.

מכלוף מיקי זוהר: אף אחד לא יבוא.

מכלוף מיקי זוהר: תעשו מה שאתם רוצים.

ג'אבר עסאקלה: זאת עבירה על חוק החרם.

פנינה תמנו: אדוני היושב-ראש, מי שמחרים את הכנסת, שיתפטר.

מכלוף מיקי זוהר: הדבר הזה יוכל להשתנות ביום אחד בלבד – ב-2.3.

מכלוף מיקי זוהר: אם הציבור יבוא ב-2.3 ויחזיר לנו את הכוח, אנחנו נחזור לפה.

מכלוף מיקי זוהר: אם לא, תישאר הכנסת בידיים שלכם.

יעל גרמן: הציבור ישפוט.

יעל גרמן: באמת, פחדנים.

פנינה תמנו: על מה הוא יקבל משכורת?

פנינה תמנו: שיתפטר ולא יקבל מכספי ציבור.

אברהם (אבי) ניסנקורן: אני מבקש.

אברהם (אבי) ניסנקורן: מספיק.

שלמה קרעי: מה את עשית בחודשיים האלה?

פנינה תמנו: הרבה.

פנינה תמנו: אתה רוצה, תבוא תתלווה אליי.

אברהם (אבי) ניסנקורן: דרך אגב, אתם רוצים לדבר בחוץ?

אברהם (אבי) ניסנקורן: תצאו החוצה ותדברו שניכם.

אברהם (אבי) ניסנקורן: אני רוצה לציין שקודם כל, בניגוד לדברים שנאמרו, אני ובטח חבריי לכחול לבן, ואני חושב שגם חברים רבים בבית, בוודאי שמכבדים את בית המשפט העליון ומכבדים את השופטים.

אברהם (אבי) ניסנקורן: דרך אגב, בניגוד להתנהלות של אחרים, כולל של ראש הממשלה בדברים שהוא דיבר על מערכת המשפט, ושר המשפטים, הדברים שהוא דיבר על מערכת המשפט.

אברהם (אבי) ניסנקורן: אני חושב שזה קצת להתהלל חוגר כמפתח.

אברהם (אבי) ניסנקורן: אנחנו מכבדים את מערכת המשפט, מכבדים תמיד את הצווים של מערכת המשפט, תמיד את ההחלטות של בית המשפט.

אברהם (אבי) ניסנקורן: ככה ננהג וככה נהגנו בעבר.

אברהם (אבי) ניסנקורן: וכמובן, גם את הייעוץ המשפטי של הוועדה ואת הייעוץ המשפטי של הכנסת.

אברהם (אבי) ניסנקורן: הימים האחרונים והחודשים האחרונים מראים מי מכבד את מערכת המשפט ומי מנסה, לצערי, לפגוע בה פגיעה אנושה.

אברהם (אבי) ניסנקורן: בבקשה, אנחנו נמשיך בסדר הדוברים.

אברהם (אבי) ניסנקורן: יועז הנדל, בבקשה.

שלמה קרעי: אתה לא חוזר אליי?

אברהם (אבי) ניסנקורן: אתה תדבר.

אברהם (אבי) ניסנקורן: אתה ויתרת על התור שלך בשבילו, אז תמתין.

יועז הנדל: אני מצטער שמיקי לא כאן בשביל לשמוע, כי את השיעור הראשון בפוליטיקה שלי למדתי ממיקי, כשהוא היה יושב-ראש הוועדה המסדרת.

יועז הנדל: מיקי נכנס.

יועז הנדל: מיקי, בוא.

יועז הנדל: טוב שחזרת.

אברהם (אבי) ניסנקורן: יועז, בבקשה תדבר אליי.

יועז הנדל: אני אומר שאת השיעור הראשון בפוליטיקה למדתי ממיקי בוועדה המסדרת בפעם הראשונה, כשהוא סיפר כאן סיפור והסביר למה אני ואפסי עוד וכמה זה חשוב להיות חזק, והיכולת של האופוזיציה להשפיע על משהו.

יועז הנדל: זה היה שיעור חשוב על חוסר היכולת שלנו לייצר הפרדת רשויות בתוך מדינת ישראל וגם על פסקת ההתגברות, שאני אחד מתומכיה.

יועז הנדל: אבל ההבנה היא שפסקת התגברות ברוב של 61 יכולה לייצר שלטון רוב מאוד מאוד חזק בכנסת על בסיס של קול אחד, ולהביא אותנו למקום מאוד בעייתי.

יועז הנדל: במשך שנים חבריי בליכוד דיברו על כך שהדרג הנבחר הוא זה שאמור לקבל החלטות ולא הדרג המשפטי.

יועז הנדל: והנה, מיקי שלנו יוצא מידי כמה שניות כדי להגיש עוד בג"ץ לבית המשפט.

שלמה קרעי: לא נגד דרג נבחר.

שלמה קרעי: נגד יועץ משפטי.

אברהם (אבי) ניסנקורן: שלמה, אני קורא אותך לסדר.

יועז הנדל: מיקי ושלמה בגימטריה שווה בג"ץ.

שלמה קרעי: יועז הנדל בגימטריה די צבוע, אתה יודע?

שלמה קרעי: שניכם 182.

קטי קטרין שטרית: מה זה שהם ויתרו על הריבונות עכשיו בבקעת הירדן?

קטי קטרין שטרית: עפר שלח אמר את זה.

יועז הנדל: אני יודע.

יועז הנדל: אתם סיפחתם מלא.

קטי קטרין שטרית: אתה מסכים לזה?

קטי קטרין שטרית: הרי ניסיתם לקבל קולות מהימין.

יועז הנדל: 13 שנה הליכוד בשלטון, סיפח אפס סנטימטרים מבקעת הירדן.

צבי האוזר: ביום ראשון יש ישיבת ממשלה, תקבלו החלטה.

צבי האוזר: ביום ראשון יש ישיבת ממשלה.

קטי קטרין שטרית: הצביעות שלכם הגיעה רחוק.

יועז הנדל: רק תרשי לי לדבר, קטי.

קטי קטרין שטרית: אתם עושים קואליציה עם הרשימה המשותפת.

אברהם (אבי) ניסנקורן: קטי, אני קורא אותך לסדר פעם ראשונה.

קטי קטרין שטרית: לא, שיגידו את האמת לאזרחים.

אברהם (אבי) ניסנקורן: מספיק, באמת.

אברהם (אבי) ניסנקורן: את רוצה לדבר?

אברהם (אבי) ניסנקורן: תירשמי לדיבור.

יועז הנדל: אני חייב להגיד שממה שאני רואה, מההתנהלות שאני רואה, אני רואה מפלגת שלטון שהפכה למפא"י במובן הרע שלה של פעם, נטולת אידאולוגיה.

קטי קטרין שטרית: יש אצלכם יותר מפא"יניקים.

יועז הנדל: מדברים נגד אקטיביזם שיפוטי ואז הולכים ומבקשים מבית המשפט העליון לעצור את הדרג הנבחר.

יועז הנדל: אחרי זה מדברים על שותפויות ומעבירים כסף לחמאס.

יועז הנדל: גם את, קטי, וגם אתה, מיקי.

יועז הנדל: רק ככה, עם עריצות הרוב, העביר הליכוד את ההתנתקות.

מכלוף מיקי זוהר: יאללה, חבר'ה, אני מיציתי.

קטי קטרין שטרית: אתה צודק, זה קרקס.

מכלוף מיקי זוהר: אני מיציתי פה.

יועז הנדל: עם עריצות הרוב - - -

מכלוף מיקי זוהר: אני מציע לכם, באמת, לא לקבל - - -

יועז הנדל: מיקי, אם לא אכפת לך לא להפריע.

מכלוף מיקי זוהר: אתם דורסניים, אתם אלימים.

יועז הנדל: לא ייאמן.

יועז הנדל: לא ייאמן.

אברהם (אבי) ניסנקורן: מיקי, אני קורא אותך לסדר.

אברהם (אבי) ניסנקורן: לא הפריעו לך.

איתן גינזבורג: מיקי, לא הפריעו לך.

איתן גינזבורג: תפסיק להפריע לכולם.

אברהם (אבי) ניסנקורן: איתן, אתה צריך לעזור לי?

אברהם (אבי) ניסנקורן: איתן, אל תעזור לי.

מכלוף מיקי זוהר: בושה וחרפה.

יועז הנדל: הבנתי, שמעתי את זה.

פנינה תמנו: מיקי, כמעט קנינו את זה.

פנינה תמנו: כמעט.

אברהם (אבי) ניסנקורן: יועז, יועז.

יועז הנדל: אני מתקשה לדבר.

אברהם (אבי) ניסנקורן: אז תדבר.

פנינה תמנו: אתה נגד הציבור אם אתה יוצא.

פנינה תמנו: רוצים להקים ועדות - - -

אברהם (אבי) ניסנקורן: פנינה, את מפריעה ליועז שיושב לידך.

פנינה תמנו: סליחה, אני מתנצלת.

אברהם (אבי) ניסנקורן: יועז, בבקשה.

יועז הנדל: תודה, תודה.

יועז הנדל: קודם כל, אנחנו יכולים לנהל פה דיון בשקט יחסי כשלא מצלמים את מיקי זוהר.

יועז הנדל: אני חושב שזה אפשרי.

יועז הנדל: יש לקח חשוב לכולנו לגבי רוב ומיעוט בבית הזה.

יועז הנדל: יש לקח חשוב לכולנו איך הכנסת מפקחת על עבודת הממשלה, מה שלא היה כשמיקי זוהר עמד בראש הוועדה הזאת.

יועז הנדל: וזה שיעור חשוב, בעיקר למיקי ולאחרים.

יועז הנדל: אני מציע שכל אחד יגבש את העמדות שלו מתוך אידאולוגיה ולא מתוך השאלה האם זה טוב או רע לנתניהו.

יועז הנדל: יש אידאולוגיה לגבי בית המשפט ולא פונים לבית המשפט רק כשנוח, ואז כשלא נוח, טוענים שבית המשפט לא בסדר.

יועז הנדל: אפשר לייצר אידאולוגיה על החמאס ולא משנים את האידאולוגיה בהתאם לצרכים הפוליטיים.

יועז הנדל: אפשר לגבש אידאולוגיה גם על שותפויות פוליטיות, אבל לא יכול להיות שלפני כמה חודשים מיקי ישב בכיסא של אבי והטיף לנו.

יועז הנדל: סיפר סיפורים שנמשכו ונמשכו והסביר למה אנחנו לא יכולים לדבר, ועכשיו הוא בוכה על עריצות הרוב.

יועז הנדל: כן, בדמוקרטיה יש רוב והרוב צריך להכריע והוא הכריע שכדאי לדון בבקשתו של נתניהו לחסינות, למרות שזו בקשה יוצאת דופן ב-72 שנות קיומה של מדינת ישראל.

שלמה קרעי: למרות שזה הופך להיות קמפיין פוליטי.

יועז הנדל: ונוגדת כל תפיסה ערכית שאני מכיר לגבי המדינה הזאת.

יועז הנדל: תודה.

אברהם (אבי) ניסנקורן: אחמד, בבקשה.

אחמד טיבי: תודה רבה, אדוני.

אחמד טיבי: האמת היא שהרשימה המשותפת פנתה בכתב ליושב-ראש הוועדה כדי להקים את ועדות הכנסת.

אחמד טיבי: זה מצב מאוד לא תקין שבמשך שנה כמעט אין ועדות.

אחמד טיבי: הכנסת לא מקיימת את העבודה ואת הפיקוח הפרלמנטרי ולכן, יש צורך להקים את הוועדות הקבועות.

אחמד טיבי: הקמת ועדת הכנסת היא צעד ראשון בכיוון הנכון והנושא המשני הוא החסינות של בנימין נתניהו.

אחמד טיבי: הנושא העיקרי של ועדת הכנסת הוא להצביע על הקמת הוועדות הקבועות.

שלמה קרעי: בוא נראה כמה דיונים יהיו בכל הוועדות האלה, אחמד.

אחמד טיבי: אוקיי, בוא נראה.

אחמד טיבי: הנקודה השנייה היא הצביעות של ממ"ז – הכוונה למיקי מכלוף זוהר, שמתגלה כאחד הפשיסטים האינטליגנטיים.

אברהם (אבי) ניסנקורן: לא, לא, אני מבקש.

אברהם (אבי) ניסנקורן: אני מוחה.

אברהם (אבי) ניסנקורן: לא, לא, לא, אני מוחה.

אברהם (אבי) ניסנקורן: לא, לא, אני מוחה.

שלמה קרעי: זה מתואם עם ליברמן?

אברהם (אבי) ניסנקורן: אני מוחה.

אברהם (אבי) ניסנקורן: בבקשה, לדבר בצורה אחרת.

אחמד טיבי: מי שאומר שהגזע היהודי הוא גזע מיוחד במינו, הוא פשיסט.

אחמד טיבי: לא שמעתי אותך מוחה על זה.

אברהם (אבי) ניסנקורן: אתה שמעת אותי מוחה כנגד כל גזענות, אבל אני אומר שצריך לדבר בצורה מכובדת.

אחמד טיבי: זה מאוד מכובד.

אחמד טיבי: יש מפלגה פשיסטית ויש ליברלית.

שלמה קרעי: אחמד, יש מפלגת תומכי טרור ומחבקי שאהידים.

אחמד טיבי: ולכן, הצביעות הזאת שבמשך שנים לקיים פה דיונים ולהנהיג ממש משטר טוטליטרי בוועדה בהנהגת מיקי זוהר, שהיום קיבל עשר דקות שלמות, דבר חסר תקדים.

שלמה קרעי: אתה מכיר במדינת ישראל כמדינה יהודית ודמוקרטית?

אחמד טיבי: אני מכיר בגובה ה-IQ שלך.

שלמה קרעי: ממש מצחיק.

שלמה קרעי: רק אתה לא מכיר במדינה יהודית.

אברהם (אבי) ניסנקורן: אני קורא אותך לסדר פעם שנייה.

אברהם (אבי) ניסנקורן: מספיק.

אחמד טיבי: אני מבקש כבר היום שנצביע על הקמת הוועדה.

אחמד טיבי: אבל אני לא יכול כיושב-ראש סיעת הרשימה המשותפת לא להתייחס לדברים של יועז הנדל, שמטיח בליכוד שהם לא סיפחו את בקעת הירדן.

אחמד טיבי: יועז, תמשיכו אתה וכחול לבן לדבר על סיפוח, ואם תעיזו להתקדם בכיוון הזה, גנץ יישאר יושב-ראש האופוזיציה.

אחמד טיבי: זאת עמדת הרשימה המשותפת.

אחמד טיבי: אתם בחיים לא תהיו בראשות ממשלה.

פנינה תמנו: טיבי, אתה לא כותב את המצע של כחול לבן.

קריאה: ועוד לא דיברנו על מבצע בעזה.

אחמד טיבי: זאת העמדה של הרשימה המשותפת.

פנינה תמנו: טיבי, לא זכור לנו שאתה כותב את המצע של כחול לבן.

קריאה: טיבי, צילמו את מה שאמרת.

קריאה: עוד לא דיברנו על מבצע בעזה.

אברהם (אבי) ניסנקורן: יזהר שי, בבקשה.

קרן ברק: יש לכם יום חדש.

קרן ברק: קדימה, אחמד ואתם.

קרן ברק: איזה כייף לכם.

אברהם (אבי) ניסנקורן: יזהר, בבקשה.

יועז הנדל: אני אומר לטובת טיבי שבכל רגע אני מעדיף את אחמד טיבי על החמאס.

אברהם (אבי) ניסנקורן: יזהר, בבקשה.

יועז הנדל: על שותפיך הטבעיים.

יועז הנדל: (אחרי כן אש)

אברהם (אבי) ניסנקורן: יזהר, בבקשה.

יזהר שי: תודה, אדוני היושב-ראש.

יזהר שי: לכאורה יש פה תהליך פרלמנטרי ופוליטי, וצדדים שונים מנסים להשיג דברים שונים, אבל אני רוצה להסביר למי שצופה בנו.

יזהר שי: יצאה הוראה מבלפור שאומרת: תמשכו זמן.

יזהר שי: כמה שיותר זמן.

יזהר שי: בכל דרך אפשרית, בכל תעלול אפשרי.

יזהר שי: כשיצאה קודם ההוראה לתקוף את השוטרים, תקפו את השוטרים.

יזהר שי: אחרי זה את המפקד שלהם, המפכ"ל.

יזהר שי: אחרי זה את הפרקליטים, אחרי זה את פרקליט המדינה, אחרי זה את היועמ"שים.

יזהר שי: התחלנו ביועץ המשפטי לממשלה, המשכנו ביועץ המשפטי לכנסת, ועכשיו היועצת המשפטית לוועדה.

יזהר שי: כמה יועצים עוד יש ברשימה שאפשר לתקוף אותם?

יזהר שי: אל תדאגו, יתקפו אתכם, יהיה בסדר.

יזהר שי: דרך אגב, חבר הכנסת מיקי זוהר גם תקף בצורה ברוטלית, פה בחדר הזה, את כל מצביעי כחול לבן.

יזהר שי: למעלה מ-1.1 מיליון מצביעים שהולכים לקלפי הותקפו על ידי חבר הכנסת מיקי זוהר.

יזהר שי: למה?

יזהר שי: כי זו כנראה ההוראה שיצאה מבלפור.

יזהר שי: גם שמענו הוראה לתקוף שליש ממתפקדי הליכוד שהעזו להצביע עבור מישהו אחר ולא עבור המועמד מבלפור.

יזהר שי: אז זה מה שאנחנו רואים פה, וחשוב שהצופים בנו יבינו: המלחמה כאן היא לא על ערכים, לא על דמוקרטיה, לא על מינהל תקין, לא על טובת מדינת ישראל.

יזהר שי: והינה, ראינו פה את מיקי זוהר היום בשיא של פוטו-אופ: שלוש פעמים הוא יצא באופן דרמטי.

יזהר שי: יכול להיות שהבמאי יגיד לו להיכנס עוד פעם ולצאת עוד פעם באופן דרמטי, זה יהיה נורא יפה.

שלמה קרעי: איך זה שהיועצים המשפטיים משתפים איתכם פעולה?

קארין אלהרר: שקט.

יזהר שי: ידידי חבר הכנסת קרעי, אני חושב שהיציאה האחרונה של זוהר הייתה נורא מרשימה, יכול להיות שהבמאי כבר מוותר לו על מספר ארבע.

שלמה קרעי: עובדה שעזבנו את הדיון - - -

קארין אלהרר: אל תפריע לו.

שלמה קרעי: אבל הוא משקר.

קארין אלהרר: תודה רבה.

יזהר שי: רק שנייה.

יזהר שי: דרך אגב, אתם יכולים לנטוש את הכנסת.

יזהר שי: אם זאת תחושת האחריות שלכם כלפי המיליון ומשהו בוחרים שבחרו בכם, אתם יכולים לעשות מה שאמר חבר הכנסת זוהר – תברחו מאחריות, תברחו מייצוג, תעשו את הבושה הזאת, כמו שקיבל על עצמו חבר הכנסת זוהר.

יזהר שי: אני לא חושב שזה הדבר הדמוקרטי הנכון, אני לא חושב שזה ה - - -

שלמה קרעי: הבושה היא אתם.

שלמה קרעי: הבושה הגדולה היא שלכם.

יזהר שי: תמשיך למשוך זמן, אבל בסוף יהיה פה תהליך יעיל, הוגן ואמיתי, כדי לטפל בבקשת ראש הממשלה, שהוגשה לכנסת הזאת.

יזהר שי: תודה רבה.

שלמה קרעי: ממש הוגן.

שלמה קרעי: בלב פתוח.

שלמה קרעי: ..

אברהם (אבי) ניסנקורן: שחאדה, בבקשה.

אברהם (אבי) ניסנקורן: אם אפשר, לדבר לגופו של עניין, יש מספיק מתחים פה.

אנטאנס שחאדה: אני מזהה קבוצה שלמה של חברי כנסת, גוש שלם, בחרדה ובהלה.

אנטאנס שחאדה: חבר'ה, זה מדאיג.

אנטאנס שחאדה: אני לוקח את זה מאוד ברצינות.

קרן ברק: אנחנו באמת חרדים.

אנטאנס שחאדה: אני מבין עכשיו איך משטרים מתדרדרים לדיקטטורה.

קטי קטרין שטרית: תסתכל על סוריה ולבנון.

אנטאנס שחאדה: אם לראש הממשלה הייתה יכולת לתת הוראה לכוחות הביטחון לסגור את הכנסת או למנוע מחברי הכנסת להגיע להכנסת, הוא היה עושה את זה – ואתם הייתם מהנהנים.

אנטאנס שחאדה: אין לכם בעיה עם זה בכלל, הייתם רק מגינים על המנהיג.

אנטאנס שחאדה: זה התחיל עם הסתה, התחיל עם רדיפה פוליטית, התחיל עם איומים על אוכלוסייה שלמה – וכולכם שתקתם, אף אחד לא דאג לדמוקרטיה.

אנטאנס שחאדה: ועכשיו אתם ממשיכים באותו קו, רק להגן על המנהיג.

אנטאנס שחאדה: חבר'ה, זה מדרון חלקלק לדיקטטורה.

אברהם (אבי) ניסנקורן: תודה.

אברהם (אבי) ניסנקורן: קארין, בבקשה.

אברהם (אבי) ניסנקורן: ואחר כך שלמה.

קארין אלהרר: אני חושבת שבליכוד צריכים להבין שהכנסת עדיין מתפקדת.

קארין אלהרר: זה שיצאנו לבחירות זה לא אומר שאם יש רוב, אי אפשר לפעול.

קארין אלהרר: ויש פה רוב.

קארין אלהרר: ולהזכירכם, זה רוב יותר גדול משהיה לכם כשהייתם בממשלה.

קארין אלהרר: הייתם 61 – והפכתם פה את הכנסת.

קארין אלהרר: ופה יש 65.

קארין אלהרר: אפשר לקבל את ההחלטה.

קארין אלהרר: אדוני היושב-ראש, אפשר להקים את ועדת הכנסת ובהמשך להקים את הוועדות האחרות.

קארין אלהרר: יושב ציבור בבית ולא מבין למה יש ממשלה שחוץ מהראש שלה כמעט אף אחד לא קיבל את אמון הכנסת.

קארין אלהרר: הם עושים מה שבראש שלהם ופוגעים בציבור.

קארין אלהרר: אז הגיע הזמן לפקח עליהם ולהבהיר שמדינת ישראל לא רשומה על שמם בטאבו, אלא היא שייכת לאזרחים.

קארין אלהרר: וגם את ועדת הכנסת, שתדון בחסינות, צריך להקים.

קארין אלהרר: ביבי ביקש חסינות – בואו נברר את עניין החסינות, ויפה שעה אחת קודם.

אברהם (אבי) ניסנקורן: תודה רבה.

אברהם (אבי) ניסנקורן: שלמה, בבקשה.

שלמה קרעי: ראשית, באמת שאין לי שום תלונה כלפי אף אחד ממפלגות השמאל שיושבות כאן, החל מליברמן, כחול לבן, ועד הרשימה המשותפת.

שלמה קרעי: זה הרי הקרקס שלכם, זה קמפיין הבחירות שלכם, רק לא ביבי, בוא נסיר לו את החסינות, שיגיע עם כתב אישום.

תמר זנדברג: הלו, שכחת את מרצ.

שלמה קרעי: גם מרצ כמובן.

שלמה קרעי: אז אני, אין לי תלונה בכלל כלפי המפלגות של השמאל, זה קמפיין הבחירות שלהם, כי אין להם משהו אחר להציע לציבור, רק "בואו נילחם בביבי", זה הדגל שלכם לאורך כל הדרך, וככה אולי תפסידו פחות חזק בבחירות.

שלמה קרעי: התלונה שלי היא על היועצים המשפטיים.

שלמה קרעי: איך נותנים יד - - -

אנטאנס שחאדה: דרך אגב, זה עבד לפני כמה חודשים, העניין של רק לא ביבי.

אנטאנס שחאדה: כנראה זה משפיע על האזרחים.

שלמה קרעי: גברתי היועצת המשפטית, איך אתם נותנים יד להפיכה של הכנסת בפגרת בחירות, באופן תקדימי, באופן חסר תקדים, לקרקס.

שלמה קרעי: איך אתם נותנים לקחת זכות שמגיעה בחוק לאדם – לא משנה מי, חיים כץ או ראש הממשלה – ולהפוך את הדיון בעניינם לדיון שהוא כולו אך ורק פוליטי, בלי שום מנעד של החלטות.

שלמה קרעי: ברור לכולם, ואת יודעת את זה היטב, גברתי היועצת המשפטית – וגם היועץ המשפטי, שכתב את חוות הדעת שלו תוך ניגוד עניינים חמור, יודע את זה – שהתוצאות של הדיון הזה ידועות מראש וברורות מראש.

יעל גרמן: ובכנסת הבאה התוצאות לא יהיו ידועות מראש?

שלמה קרעי: אני מוכן להבטיח לך, גברתי חברת הכנסת פארן, שכשגנץ יקבל כתב אישום - - -

יעל גרמן: שמי אומנם יעל, אבל שם המשפחה הוא גרמן.

שלמה קרעי: סליחה, גרמן.

צבי האוזר: בגימטרייה זה אותו הדבר.

שלמה קרעי: אני מוכן להבטיח לך שכאשר יוגש כתב אישום כלפי גנץ בפרשת הממד החמישי והוא יגיש בקשה לחסינות שלא בתקופת בחירות – אני אקשיב לו בלב פתוח ואני אולי גם אצביע בעד החסינות.

יעל גרמן: משום מה ההבטחות שלך לא מרשימות אותי בכלל.

שלמה קרעי: בוודאי, כי את יודעת שאתם בצד המאותרג.

אברהם (אבי) ניסנקורן: תודה רבה.

שלמה קרעי: סליחה, אני לא סיימתי.

אברהם (אבי) ניסנקורן: אז אל תדבר איתה.

אברהם (אבי) ניסנקורן: בבקשה.

שלמה קרעי: לגבי הנושא של בג"ץ, שחבר הכנסת הנדל ועוד כמה העירו לגביו – זה לא משפטיזציה של תהליך דמוקרטי.

שלמה קרעי: אנחנו הגשנו בג"ץ כלפי ניגוד עניינים חריף של היועץ המשפטי.

שלמה קרעי: יועץ משפטי הוא לא דרג נבחר, לא הגשנו בג"ץ כלפי - - -

צבי האוזר: הכול תקין, רק תודיעו מראש שאתם מכבדים כל החלטה של בג"ץ.

שלמה קרעי: דבר נוסף, הייתי מעוניין לשמוע את עמדתך, מזכירת הכנסת, בנושא הזה.

שלמה קרעי: את השינוי התקדימי שנעשה, את שינוי הנוהל, שלפני חצי שנה, גברתי, יצאת נגדו באופן חריף, ביחד עם היועץ המשפטי – ועכשיו אני לא שומע שום מילה.

שלמה קרעי: הייתי רוצה לשמוע תגובה גם על זה.

שלמה קרעי: אתם מנסים לבזבז כאן כספי ציבור, להקים את כל ועדות הכנסת, רק כדי לתת כסות של תקינות פוליטית למהלך המושחת הזה.

אוסאמה סעדי: איזה כספי ציבור?

אוסאמה סעדי: דווקא חברי הכנסת רוצים לעבוד.

אוסאמה סעדי: תתחיל לעבוד סוף-סוף.

אברהם (אבי) ניסנקורן: שקט בבקשה.

שלמה קרעי: כל המטרה של הקמת כל הוועדות היא שכביכול תהיו תקינים מול חוק יסוד: השפיטה.

אברהם (אבי) ניסנקורן: תודה.

שלמה קרעי: אני רוצה להגיד דבר אחרון.

אברהם (אבי) ניסנקורן: אתה לא מסיים.

תמר זנדברג: חסינות זה לא לעמוד למשפט.

עודד פורר: חסינות זה כדי לא לעמוד למשפט.

אוסאמה סעדי: אם הוא חף מפשע, שילך לבית המשפט - - -

שלמה קרעי: הפסוק הזה, "ויקו למשפט והנה משפח", יוצא בדיוק כמו "זה קרקס גדול ביחד עם כל השמאל", 1,075.

שלמה קרעי: כל מה שאתם מנסים לעשות כאן זה קרקס, זאת בושה, וזה יירשם לדיראון עולם על שם כל אלה שנותנים יד לדבר הזה ונכנסים באופן אישי, באופן לא ענייני ולא מהותי כמו שצריך להיות דיון כזה, והכול כדי להשתמש בכנסת כגורם פוליטי, כקרקס פוליטי.

אברהם (אבי) ניסנקורן: תודה.

אברהם (אבי) ניסנקורן: משה ארבל, בבקשה.

משה ארבל: אדוני היושב-ראש, חבריי חברי הכנסת, אני רוצה דווקא להציג בפני היועצת המשפטית של הוועדה נקודה מאוד משמעותית, שחשוב שתהיה לה התייחסות.

משה ארבל: סעיף 2א לחוק הבחירות (דרכי תעמולה) קובע שלא ייעשה שימוש בקשר עם תעמולת בחירות בכספים או בנכסים מוחשיים או בלתי מוחשיים של גוף מבוקר או של תאגיד שהממשלה או רשות מקומית משתתפת בהנהלתו ובהונו, ולא ייעשה שימוש כאמור במקרקעין או מיטלטלין המוחזקים על ידי גוף או תאגיד כזה.

ארבל אסטרחן: יש לזה המשך.

משה ארבל: כן, הסעיף מתייחס בסופו לנכסים שהועמדו על ידי המדינה לרשותו של שר, סגן שר או חבר כנסת.

משה ארבל: לזה את מפנה, מן הסתם.

משה ארבל: למרות זאת אני אומר שהרציונל והפרשנות התכליתית שעומדת מאחורי הסעיף הזה היא זאת שהביאה אותנו לעובדה שצריכה להתקיים הסכמה בין הקואליציה לאופוזיציה בתקופה הזו, על מנת שלא תהיה הכנסת כלי שרת לתעמולה פוליטית.

משה ארבל: ולכן אנחנו צריכים להיזהר מאוד בתהליכים האלה, הם חרב פיפיות.

משה ארבל: תודה רבה.

ג'אבר עסאקלה: אבל הוא ביקש חסינות, לא?

ג'אבר עסאקלה: אנחנו דנים בזה.

אברהם (אבי) ניסנקורן: תודה רבה.

אברהם (אבי) ניסנקורן: אורית פרקש, בבקשה.

אורית פרקש הכהן: אני מצטרפת לחבריי לגבי החשיבות הגדולה שיש בהתכנסות היום ובקבלת ההחלטה, אדוני היושב-ראש.

אורית פרקש הכהן: כמו שאמר חברי עודד פורר, אני חושבת שכל האמירות האלה שנאמרו כאן בזעזוע ובצורה קורעת לב על זה שהכנסת נחטפה – המציאות היא קצת הפוכה.

אורית פרקש הכהן: מי שחטפה את כולנו בשנה האחרונה זאת ממשלת מעבר של ממשלת מעבר, שחטפה את כל הציבור בבחירות ראשונות, שניות ועכשיו שלישיות, ככלי משחק בידיו של ראש ממשלה שעכשיו נמלט מאימת הדין, ועל הדרך גם חטפה את הכנסת, בניגוד לתוצאות הבחירות האמיתיות והדמוקרטיות.

אורית פרקש הכהן: בעצם עד עכשיו ראינו כנסת משותקת בכל צורה ואופן; לא יכולנו לדון בגירעון, לא יכולנו לדון בנושאים של חינוך מיוחד, לא יכולנו לדון בנושאים שקשורים לתשתיות, לא יכולנו לדון בסל הבריאות, לא יכולנו לדון בשום דבר.

אורית פרקש הכהן: אני חושבת שהדיון והיוזמה שלך כאן, היושב-ראש, ליזום סוף-סוף הקמה של ועדות כנסת, כולל ועדת הכנסת, זה חזרה לעצמנו.

אורית פרקש הכהן: זה חזרה לכנסת ריבונית, פרלמנטרית, מתפקדת, שמייצגת את רצון העם.

אורית פרקש הכהן: הגיש ראש הממשלה בקשה לחסינות – צריך להקים ועדה, כלשון בחוק, בהקדם האפשרי, שתדון בחסינות.

אורית פרקש הכהן: אנחנו גם נקים ועדות קבועות, כדי להתחיל ולדון בסוגיות ציבוריות בוערות.

אורית פרקש הכהן: אני חושבת שזה חלק מהחובה שלנו כנבחרי ציבור להפסיק לשמש כלי משחק בידיים של ממשלה שהאינטרס העליון שלה הוא שהכנסת לא תתפקד.

אורית פרקש הכהן: אנחנו צריכים להתחיל לעבוד לטובת הציבור ולפקח על ממשלת מעבר, שבאמת כבר לא מייצגת אף אחד בציבור הזה.

אורית פרקש הכהן: תודה רבה.

אברהם (אבי) ניסנקורן: ניר, בבקשה.

ניר ברקת: כשאנחנו מדברים על פגרת בחירות, הרעיון הוא לחפש את המכנה המשותף, הדברים שעליהם אנחנו מסכימים, ולפעול ביחד.

ניר ברקת: אני רוצה לומר לחברים כאן שאם היינו מתמקדים בהסכמות יכולנו לשרת את עם ישראל ומדינת ישראל בצורה מאוד משמעותית.

ניר ברקת: שמעתי כאן הרבה טיעונים, הרבה בעיות, אבל על פניו אין שום בעיה להגיע להסכמה בוועדת ההסכמות ולא לפרוץ את הקונספט שאומר שבתקופת מעבר, בפגרת בחירות, כשהממשלה והכנסת מחכים לקבל את אמון הציבור, לא סוטים מהכלל של ההסכמה.

ניר ברקת: הכלל של ההסכמה הוא קריטי לכבוד הכנסת.

תמר זנדברג: תגיד, אתה לא חיכית למינוי של שר בממשלת המעבר הזאת?

תמר זנדברג: אז מה זה עכשיו הדיבורים הגבוהים האלה?

קרן ברק: את לא מסכימה עם משהו, אבל את לא חייבת להתפרץ לכל דבר.

ניר ברקת: חברים, בשורה התחתונה אני חושב שאם אנחנו מפירים את הכלל של לעשות דברים בהסכמה אנחנו פוגעים בתפקוד של הכנסת הבאה ושל הכנסת הבאה אחריה ושל כל כנסת מעבר.

תמר זנדברג: לא זה מה שפוגע בתפקוד הכנסת.

אברהם (אבי) ניסנקורן: תמר, את מדברת אחריו, אז סבלנות.

ניר ברקת: אני רוצה לומר שלכאורה, על פניו, ברגע שיש הסכמה אפשר לדון בכל דבר.

ניר ברקת: לצערי אני רואה את השמאל של המפה כשהוא לא יכול לעמוד בפיתוי.

ניר ברקת: אתם לא יכולים לעמוד בפיתוי הפוליטי בסיפור של החסינות של ראש הממשלה, ואתם נגררים לקבל החלטה חד-צדדית, בניגוד להסכמות.

ניר ברקת: אני רוצה להרים לכם דגל.

ניר ברקת: כבוד הכנסת, ההערכה של מה הציבור חושב על כנסת ישראל, ממילא לא היו גבוהים.

ניר ברקת: אז לפחות בתקופת המעבר בואו נתמקד רק בהסכמות.

ניר ברקת: אני ביקשתי לסגור את אונר"א בירושלים, ואני מבטיח לכם שאפשר להגיע להסכמה בעניין הזה.

צבי האוזר: מה עמדתך באשר לבנייה בהר חומה?

צבי האוזר: אדוני ראש העיר לשעבר, מה עמדתך באשר לבנייה בהר חומה?

אברהם (אבי) ניסנקורן: צביקה, אני קורא אותך לסדר פעם ראשונה, ואם תמשיך ככה אני אוציא אותך.

אנטאנס שחאדה: אתם נבחנים במי יפגע יותר בחלשים?

אנטאנס שחאדה: זאת התחרות?

אברהם (אבי) ניסנקורן: גם אותך אני קורא לסדר פעם ראשונה.

אברהם (אבי) ניסנקורן: די.

ניר ברקת: אני אסכם את דבריי.

ניר ברקת: אני רוצה להרים דגל אדום לחברים בשמאל.

ניר ברקת: דגל אדום.

ניר ברקת: ברגע שאנחנו יוצאים מההסכמה החד-צדדית אנחנו נכנסים לתיבת פנדורה גדולה, עם השלכות מאוד מרחיקות לכת לכל הכנסות הבאות, ולכן אני מבקש מכם לחזור בכם מהסעיף של ההסכמה.

ניר ברקת: עוד דבר אחד.

ניר ברקת: ברור שאם ככה זה יישאר אתם הרי לא תוכלו לעמוד בפיתוי, ואני יודע מה יהיה בזמן שנשאר עד הבחירות: הכנסת תהיה כלי פוליטי לכל מי שרוצה לקדם את סדר היום הפוליטי שלו.

ניר ברקת: כשיש הסכמה, זה מנוטרל.

ניר ברקת: אבל בלי הסכמה, לצערי הרב, אנחנו הולכים לתקופה מאוד מאוד קשה, ודי חשוכה, שעוד יותר תוריד את אמון הציבור בכנסת ישראל.

אברהם (אבי) ניסנקורן: תודה רבה.

אברהם (אבי) ניסנקורן: תמר, בבקשה.

תמר זנדברג: תודה, אדוני היושב-ראש.

תמר זנדברג: אנחנו רואים פה ימות משיח.

תמר זנדברג: אני בכנסת כמעט שבע שנים, באופוזיציה, משרתת את הציבור מאיפה שהוא בחר לשים אותי.

תמר זנדברג: ראיתי כאן לדעתי את מופעי הדורסנות הגדולים ביותר, גם האישיים, גם הפוליטיים.

ניר ברקת: לא בכנסת מעבר, גברתי.

קארין אלהרר: גם במעבר.

יעל גרמן: חוק המצלמות היה בכנסת מעבר.

תמר זנדברג: אני נזרקתי לדיונים על ידי כאלה שיושבים כאן סביב השולחן וכמעט בכיתי בדמעות מהאי-צדק שראיתי כאן מצד כאלה שיושבים כאן מסביב לשולחן ובוכים גבוהה-גבוהה על הדמוקרטיה והדורסנות.

תמר זנדברג: עכשיו בוא אני אגיד לך משהו, אדוני חבר הכנסת ברקת: אין דבר כזה כנסת מעבר.

תמר זנדברג: לפי חוק יסוד: הכנסת, כנסת מכהנת עד להשבעת הכנסת הבאה.

תמר זנדברג: השבעת הכנסת הבאה תהיה ב-16 במרץ 2020, ועד אז הכנסת – כפי שאתם אומרים לנו הרבה פעמים – היא הריבון.

תמר זנדברג: היא נבחרה על ידי האזרחים, והיא המוסד היחיד שיש לו לגיטימציה בכל רגע ורגע נתון.

תמר זנדברג: דווקא מי שלא נהנה מאמון בכלל זו הממשלה, שאתה ביקשת להתמנות לשר בה אך לא מכבר.

תמר זנדברג: אז אנא, תורידו את מעטה הצביעות, כי באמת אף אחד כבר לא קונה את זה.

תמר זנדברג: הממשלה הזאת לא נהנית מאמון כלל וכלל, היא מעודכנת לשלוש כנסות אחורה, חצי מחבריה לא מכהנים בכנסת, החצי השני עומד לעזוב, והדבר הכי גרוע – שהדבר היחיד שהממשלה הזו מתכנסת סביבו זה לתת מקלט לנאשם בשוחד לברוח ממשפט צדק.

תמר זנדברג: עכשיו, לשם זה אנחנו התכנסנו כאן – להליך של בקשת חסינות.

שלמה קרעי: ומה המטרה שלכם בהליך הזה?

תמר זנדברג: אני מסבירה, תן לי לסיים.

תמר זנדברג: אם רוצה ראש הממשלה לקיים משפט – כמו שדיברו כאן על עליונות המשפט – אנחנו לא צריכים להתכנס כאן, אנחנו יכולים להתפזר.

תמר זנדברג: אבל הוא מבקש כאן פריבילגיה, הוא מבקש חסינות.

תמר זנדברג: אחרת אפשר פשוט ללכת הביתה ולקיים את המשפט בבית המשפט, שזה מה שרציתם – משפט, צדק.

שלמה קרעי: המחוקק נתן לו את הזכות הזאת.

אברהם (אבי) ניסנקורן: אני מבקש, לא לעשות דו-שיח.

תמר זנדברג: אני ממש סדורה בדברים שלי, ואם לא יפריעו לי אני גם אסיים אותם.

תמר זנדברג: יש כאן בקשת חסינות שהוגשה לכנסת, לפי חוק שמותר לחבר כנסת - - -

שלמה קרעי: את יודעת כמה בקשות הוגשו?

שלמה קרעי: זאת הבקשה היחידה שהוגשה?

תמר זנדברג: אני בטוחה שבמהלך הדיונים ידונו בשאלה האם הבקשה הזו עונה בקריטריונים הקבועים לחוק החסינות, שהיא פריבילגיה על מנת שתפקידו של חבר הכנסת לא ינוצל לרעה, ולא על מנת שהוא יגנוב - - -

אברהם (אבי) ניסנקורן: אנחנו לא מתחילים עכשיו את הדיון בוועדה.

אברהם (אבי) ניסנקורן: תהיה ועדת כנסת, נשמע שם את הדיונים.

שלמה קרעי: היא מגלה לכולם שכל המטרה של הקמת כל הוועדות היא - - -

אברהם (אבי) ניסנקורן: שלמה, מספיק עם זה.

תמר זנדברג: אני מאוד ברורה בדברים שלי.

תמר זנדברג: אפשר להתפזר, לא להקים ועדת כנסת, והחסינות לא תינתן, זה הכול.

תמר זנדברג: אפשר גם להקים ועדות אחרות, שזה דבר שאנחנו מבקשים אותו בגלל ההצפות, בגלל סל התרופות וכו'.

תמר זנדברג: הכנסת הסדירה לא מתפקדת מזה שנה.

תמר זנדברג: שנה.

תמר זנדברג: מה היה כאן בינתיים?

תמר זנדברג: אנשים נספו משיטפונות, מפגעי מזג האוויר; סל התרופות – הבאת לכאן את הממונה על התקציבים באוצר כדי להעלות אותו בסכום ביניים; קצבאות הנכים – היה כאן דיון מאוד מאוד סוער בוועדות.

תמר זנדברג: בכל הדברים האלה אנחנו מתדפקים על דלתות ממשלת המעבר, ואין קול ואין עונה.

תמר זנדברג: אבל פתאום, כאשר צריך לצופף שורות כדי להגן על ראש ממשלה הנאשם בשוחד, כולם באים ומתייצבים.

תמר זנדברג: אז בבקשה, טלו קורה מבין עיניכם.

שלמה קרעי: אנחנו רוצים לתת לו ייצוג, זה הכול.

תמר זנדברג: הדבר היחיד שבאמת מביא את זה, זה ועדת הכנסת, בגלל בקשת החסינות שהגיש ראש הממשלה.

תמר זנדברג: אז בבקשה – אם רוצים לדון בחסינות, המקום לדון בחסינות זה ועדת הכנסת.

תמר זנדברג: אם כתוצאה מזה אזרחי ישראל יקבלו בחודשים האלה גם דיונים בבריאות ובחינוך – מה טוב.

תמר זנדברג: יש לנו שר חינוך שיצא אתמול למלחמה נגד הערכים הבסיסיים של המדינה הזאת, מחנך להומופוביה, לגזענות, לאפרטהייד, לגירוש זרים.

תמר זנדברג: אז בבקשה, אנחנו רוצים לדון בדברים האלה, אנחנו תובעים לדון בהם, וטוב מאוד שכל הדברים האלה יתנקזו כאן לשולחן.

תמר זנדברג: וגם, לא נורא אם הליכוד ושותפיו ירגישו פעם אחת – ואני מקווה שהפעם הזאת תתרחב – מה זה להיות מיעוט.

תמר זנדברג: וכן, יש דבר כזה הצבעות שאין לכם בהן רוב.

תמר זנדברג: פשוט התרגלתם לרוב דורסני.

אופיר סופר: תודה רבה.

אופיר סופר: אדוני היושב-ראש, יש כאן הרבה דיבור ושיח על ענייניות, טפל ועיקר, זיהום של תהליך, כן קמפיין/לא קמפיין.

אופיר סופר: אני מבין שזאת משימה מורכבת מאוד לא לנהל קמפיין בסיטואציה הזאת, מה שאני חושב שאתם כן עושים.

אופיר סופר: אבל אני רוצה להפנות לנקודה הרבה יותר קריטית ומהותית.

אופיר סופר: בעבר נשמעו התבטאויות של חברי כנסת כאלה ואחרים – נדמה לי של חברת הכנסת זנדברג אצל ברדוגו – שהם יצביעו בעד הסרת החסינות.

אופיר סופר: אבל כמדומני, יושב-ראש ישראל ביתנו הודיע על החלטה של סיעת ישראל ביתנו - - -

אברהם (אבי) ניסנקורן: אני שמעתי אותו בריאיון - - -

אופיר סופר: אבי, אנחנו לא מנהלים דו-שיח, אני רוצה להביע את הדברים שלי.

אברהם (אבי) ניסנקורן: בבקשה.

אופיר סופר: יושב-ראש ישראל ביתנו כבר הביע את עמדתו באופן נחרץ.

אופיר סופר: אני לא יודע אם הוא קיים דיון סיעתי לפני כן או לא, כמקובל בישראל ביתנו, אבל בהחלט אנחנו יודעים שעל פיו יישק דבר, בכל דבר.

אופיר סופר: והעמדה שלו היא עמדה ברורה.

אופיר סופר: כולם מדברים פה על מהות, על תהליך מאוד ענייני, אז אני רוצה להקריא מה אומר המכון הישראלי לדמוקרטיה על ההליך השיפוטי הזה שאנחנו כולנו מתפארים בו: לא מדובר בהצעת חוק או בהליך פוליטי רגיל, בהם ניתן להגיע להסכמים שונים המאפשרים לקואליציה לתפקד; המשמעות היא שחברי הכנסת לא יכולים לסחור בהצבעתם בוועדת הכנסת או במליאה בקשר לחסינות.

אופיר סופר: שיקול דעתם הוא עצמאי והם לא יכולים להתחייב להצביע בעד או נגד החסינות בטרם שמעו את הטענות או הראיות.

אופיר סופר: עכשיו, אני מבין שמדובר במשימה מאוד מורכבת, אבל אני לא מבין, היועצת המשפטית, עורכת הדין ארבל, איך יושב-ראש ישראל ביתנו יכול להודיע על החלטה כזאת מבעוד מועד.

אופיר סופר: אני מבקש את התייחסותך לעניין.

ג'אבר עסאקלה: אתה בעד או נגד?

אופיר סופר: אני טרם גיבשתי עמדה.

אוסאמה סעדי: אבל אתם כבר הודעתם שאתם נגד.

אופיר סופר: לא, לא, באמת - - -

אברהם (אבי) ניסנקורן: מספיק, אני קורא אתכם לסדר פעם ראשונה.

אוסאמה סעדי: גם הליכוד כבר החליט שהוא נגד.

אוסאמה סעדי: אז מה?

אופיר סופר: אני יודע דבר אחד שאתם כן החלטתם – שמעתי את אחמד טיבי – וזה להחזיק קצר את כחול לבן.

אופיר סופר: תודה.

אברהם (אבי) ניסנקורן: תודה רבה.

אברהם (אבי) ניסנקורן: חזקה על כל חברי הוועדה שיביעו עמדה עצמאית בדיון.

אברהם (אבי) ניסנקורן: פנינה, בבקשה.

פנינה תמנו: תודה, אדוני היושב-ראש.

פנינה תמנו: אני השבוע קראתי כתבה שמבשרת לנו שמשרד הרווחה הודיע לרשויות המקומיות שהוא הולך לקצץ בשירותי הרווחה, והראשונים שהולכים לשלם את המחיר של הגירעון והקיפאון זה החלשים.

פנינה תמנו: זו כתבה של אמיר אלון, מידיעות אחרונות.

פנינה תמנו: ואני שואלת את עצמי איזו עזות מצח יש לאנשים שיושבים כאן – וגם מייצגים במובן כזה או אחר את הממשלה – לבוא ולהתנגד לוועדות כי אין הסכמה כזאת או אחרת בנוגע לוועדות.

פנינה תמנו: כי כל אוזלת היד, כל המחדלים, כל האי-עשייה של הממשלה הזאת, שעסוקה רק בחילופי תפקידים וחילופי כיסאות, לא נתונה לפיקוח, לא נתונה לביקורת, ואנחנו, חברי הכנסת, כבר שנה נמצאים בלופ שבו אנחנו מתעסקים רק בפוליטיקה והידיים שלנו כבולות.

פנינה תמנו: אז אתם תבואו ותגידו לנו לא להקים את הוועדות האלה?

פנינה תמנו: זאת בדיוק הסיבה למה אתם כבר לא צריכים להיות בשלטון.

פנינה תמנו: זאת בדיוק הסיבה שהגעתם למצב הזה.

פנינה תמנו: היהירות, ה-לשכוח למה אתם נמצאים בבית הזה, לשכוח את מי אתם אמורים לשרת.

פנינה תמנו: נראה לכם שלאזרח הקטן והפשוט אכפת מההסכמות שעליהן מדבר מיקי זוהר?

שלמה קרעי: אתם מייצרים חוקים ונהלים רק לביבי.

פנינה תמנו: "רק ביבי" זה לא הציבור, "רק ביבי" זה לא רווחה, "רק ביבי" זה לא חינוך.

פנינה תמנו: תתביישו לכם, זה מה שיש לי לומר.

פנינה תמנו: אז לפני שאתה צועק ומנהל מלחמות על בן אדם אחד, תילחם על עם ישראל קודם.

פנינה תמנו: תילחם על עם ישראל.

שלמה קרעי: נראה איזה דיונים תעשי בכל הוועדות שיקומו.

שלמה קרעי: הכול אצלם פופוליזם.

פנינה תמנו: אנחנו רוצים לדון בחסינות שלא אנחנו ביקשנו.

פנינה תמנו: בחסינות שראש הממשלה ביקש.

פנינה תמנו: אגב, אני מאחלת לו שיצא זכאי - - -

שלמה קרעי: גם חיים כץ ביקש חסינות, ולא הזדרזתם כל כך.

שלמה קרעי: למה לא הקמת ועדת כנסת לפני חצי שנה?

עמר בר-לב: הוא לא ראש הממשלה.

פנינה תמנו: קרעי, אל תפריע לי.

פנינה תמנו: אדוני היושב-ראש, אני רוצה שלא יפריעו לי.

שלמה קרעי: ניתן להפוך אותו לקרדום בקמפיין שלכם?

פנינה תמנו: קרעי, תן לי לדבר, תהיה ג'נטלמן.

שלמה קרעי: אני מפריע רק למי שהפריע לי.

פנינה תמנו: אם אני יוצאת מנקודת ההנחה שלכם, שאתם טוענים שהוועדה הזאת מכורה, ונתניהו טוען שאין כלום ולא היה כלום – ואני מאחלת לו שיצא זכאי בתום ההליך – אז שילך לבית המשפט ויוותר על הוועדה, ויגאל את כולנו.

קטי קטרין שטרית: פנינה, מה כל כך דחוף?

קטי קטרין שטרית: מה ההיסטריה?

פנינה תמנו: נראה לי לא הגיוני שהוא היה טוען את זה אם הוא היה במצב של לפני שנה.

פנינה תמנו: אני מבטיחה לך שלא הייתם אומרים את הדבר הזה אם היינו במצב של לפני שנה.

פנינה תמנו: אז כל זעקות השבר האלה של הקוזאק הנגזל לא עושות רושם לא עלינו ולא על הצופים בבית.

פנינה תמנו: ואני אומרת לך, כפי שהבאנו כמות קולות שהיא שיא של מדינת ישראל מאז קום המדינה, גם בבחירות הבאות נביא את מרב המצביעים.

פנינה תמנו: אבל בעניין הדיונים האלה – בואו לא נהפוך את זה לג'ונגל.

פנינה תמנו: בינתיים כל מה שעשיתם היום זה רק להפוך את זה לג'ונגל.

פנינה תמנו: קצת מוסר, בתור אנשים שנבחרו.

פנינה תמנו: תודה רבה.

שלמה קרעי: לא אנחנו כינסנו את הדיון הזה, גברתי.

אברהם (אבי) ניסנקורן: אני מצטרף לבקשה לעשות דיון ענייני ולשמוע את הטענות ובאמת להכריע.

אברהם (אבי) ניסנקורן: זאת הבקשה של מי שביקש חסינות.

אברהם (אבי) ניסנקורן: קרן, בבקשה.

קרן ברק: אני נבחרתי לכנסת במהלך השנה האחרונה, כמו רוב האנשים פה.

קרן ברק: יש פה כמה ותיקים, אבל יש פה הרבה אנשים שנבחרו במהלך השנה האחרונה, ככה שלהגיד בכזה פאתוס מה היה, "למדתי", "למדנו", על כל כך מעט ועדות – לי זה נראה קצת מוגזם.

קרן ברק: אבל אני מתייחסת למקום הזה – ארבל, אני מקווה שאת מקשיבה לי – בחרדת קודש.

קרן ברק: כן, בחרדת קודש.

קרן ברק: אני מכבדת את המקום הזה.

קרן ברק: הכנסת מבחינתי זה מקום שצריך לכבד אותו, אני עדיין במקום הזה של פחות שטיקים ויותר כבוד.

קרן ברק: ודווקא מהמקום של לתת כבוד למקום הזה, אני מתייחסת בשיא הזהירות ובחרדת קודש למסורת שנהוגה בו, לכבוד שאנחנו נותנים לוועדות, להסכמות, ליושב-ראש הכנסת.

קרן ברק: בתקופת פגרת בחירות תמיד היה נהוג שיש ועדת הסכמות.

קרן ברק: ועדת ההסכמות – זה לא סתם מילה, יש בה תוכן בפנים.

קרן ברק: זה אומר שאתה בעצם הולך להסכמות בין יושב-ראש הקואליציה ליושב-ראש האופוזיציה, ושני המחנות מגיעים להסכמות.

קרן ברק: ומדוע זה נקבע כמסורת?

קרן ברק: כי הטענה הייתה שבתוך מערכת בחירות, שהיא פוליטית, יצרית, משסעת ומקטבת, בואו נשאיר את הבניין הזה, כנסת ישראל, עם קצת כבוד, ושלא זאת תהיה זירת ההתגוששות.

צבי האוזר: ואיך את מסבירה את חוק המצלמות לאור הנאום המלומד והנכון הזה?

אברהם (אבי) ניסנקורן: צביקה, שקט בבקשה.

קרן ברק: אני לא הייתי חברה בוועדה המסדרת אז.

קרן ברק: במקום שבו רצינו להרחיק את זירת ההתגוששות מהבניין הזה – מדוע עשינו את זה, ארבל?

קרן ברק: כי לי ולך ולמי שהכנסת הזאת חשובה לו, אמור להיות חשוב הכבוד של המקום הזה.

קרן ברק: ולמרות שאנשים פה כל הזמן מדברים על הצופים בבית, זה לא בית "האח הגדול", אין פה באמת צופים בבית שיושבים ומסתכלים עלינו, זה לא אמור להיות ככה.

קרן ברק: זה אמור להיות מקום אחראי, מקום עם כבוד, שכולנו צריכים לכבד אותו.

קרן ברק: וכדי לכבד אותו אנחנו לא צריכים להביא את כל הטינופת ואת כל קמפיין הבחירות פנימה לתוך הבניין הזה.

קרן ברק: הוא צריך להיות מורחק מכל זה.

קרן ברק: הרי גם ככה אנחנו אנשים פוליטיים, אבל בתקופת הבחירות, שהיא מקטבת והכי משסעת ועם השיח הכי רדוד ונמוך שיש – את זה רצינו, תמיד, כמסורת במשך 72 שנה, למנוע מהמקום הזה.

קרן ברק: שזה יהיה מחוץ למקום הזה.

קרן ברק: אז מה אתם באים ושוברים פה את המוסכמות והמסורת?

קרן ברק: אתם באים ואומרים: את כל קמפיין הבחירות אנחנו רוצים לקיים בבניין הזה.

קרן ברק: אני באמת חושבת שאתם מחריבים את הבית על הראש של כולנו.

קרן ברק: זה תקדים מסוכן, זה לא היה צריך לקרות, וזה היה צריך להיות חשוב לכל אחד ואחת מאיתנו.

קרן ברק: כולנו צריכים להרחיק את עצמנו מהמקום הזה כזירת התגוששות.

קרן ברק: לגבי הוועדות עצמן – כולנו פה יושבים בוועדות.

קרן ברק: מסיעת הליכוד יושבים באופן אדוק בוועדת הכספים, והתחננו לפני גפני לעשות דיונים יותר עמוקים.

קרן ברק: התחננו.

קרן ברק: זה תקופה יוצאת דופן ובתקופה יוצאת דופן צריך לעשות החלטות יוצאות דופן.

קרן ברק: התחננו, "בואו נקיים פה דיונים אמיתיים ולא דיוני מעבר" – וכלום לא היה.

קרן ברק: אז פתאום אתם נזכרים?

קרן ברק: גם אנחנו בעד.

קרן ברק: אנחנו בעד דיונים עמוקים, אבל אנחנו חושבים שאת זירת ההתגוששות צריך להרחיק מהבניין הזה, כל מי שהבניין הזה חשוב לו.

קרן ברק: ולי הוא חשוב.

אברהם (אבי) ניסנקורן: תודה רבה.

אברהם (אבי) ניסנקורן: יעל, בבקשה.

יעל גרמן: אדוני היושב-ראש, אני רוצה לומר לך שאם לא היה מתקיים הדיון הזה, אם לא היית מזמן את הוועדה, אם לא היינו יושבים כאן, היינו מועלים בתפקידנו כנציגי ציבור.

יעל גרמן: הציבור מצפה מאיתנו שנדון בכך.

יעל גרמן: וראוי וזכאי הציבור לדעת לגבי ראש הממשלה – שנאשם בשלושה כתבי אישום כל כך חמורים: שוחד, מרמה והפרת אמונים – אם באמת מגיעה לו חסינות, מה שאומר שהוא לא יעמוד לדין, בין אם רק לתקופה מוגבלת של כנסת אחת או שתיים ובין אם לצמיתות, או אם הוא לא זכאי לחסינות והוא יצטרך, רחמנא לצלן, לעמוד בפני שופטים כמו כל אדם ולתת את הדין.

יעל גרמן: כרגע הציבור לא יודע, ודווקא מפני שאנחנו נמצאים לפני הבחירות הוא זכאי לדעת, הוא חייב לדעת, האם ראש הממשלה שלו יהיה עסוק כל היום בלהצדיק את עצמו ולהיות בבתי המשפט, או שמא הוא באמת יוכל להקדיש יותר זמן לענייני המדינה, כמו שמצפים ממנו.

יעל גרמן: כך שאם לא היינו מקיימים את הדיון הזה היינו עושים עוול ומועלים בתפקידנו.

יעל גרמן: בנוסף לזה, אני יכולה להוסיף על מה שאמרו כבר חבריי: רק היום קראתי על קלנסווה, שלא מפנה את הפסולת וגורמת לכך שיהיו שריפות פיראטיות.

יעל גרמן: אני לא יכולה להגיש לוועדת הפנים את הדוח של ועדת המשנה שעמדתי בראשה, שממליצה איך למנוע את הנזק הזה – מפני שוועדת הפנים לא קיימת.

יעל גרמן: או למשל, חיסוני השפעת נגמרו ולא ידענו מדוע.

יעל גרמן: או הצפיפות במחלקות הפנימיות והמחסור בפסיכולוגים.

יעל גרמן: האם אתם יודעים איזה מחסור יש בפסיכולוגים?

יעל גרמן: אתם יודעים כמה חודשים ילד ממתין כדי לראות פסיכולוג?

יעל גרמן: גם כאשר יש לו מצוקה נפשית הוא צריך להמתין שמונה חודשים.

שלמה קרעי: בשביל זה הייתם צריכים להיכנס לממשלת אחדות ולא לפזר את הכנסת.

יעל גרמן: או למשל הפעימה השלישית של הנכים.

יעל גרמן: בדצמבר 2019 הייתה צריכה להתקיים הפעימה השלישית של הנכים והם היו צריכים לקבל העלאה.

יעל גרמן: אנחנו נמצאים כבר באמצע ינואר, וזה עדיין לא התקיים.

יעל גרמן: ואף אחד אפילו לא דן בזה, כי אין לנו ועדות.

שלמה קרעי: כי אין תקציב, לא כי אין ועדות.

יעל גרמן: האלימות בחברה הערבית.

יעל גרמן: כל שבוע אנחנו שומעים על מקרה אחד או שניים.

יעל גרמן: זה כבר הגיע ליותר מ-70.

יעל גרמן: כמעט כל שבוע שני מקרים.

יעל גרמן: איך אפשר לא לדון בזה כשאין בכלל ועדה?

יעל גרמן: או ילדי העובדים הזרים, שלוקחים אותם וזורקים אותם.

יעל גרמן: אני לא מדברת על העובדים הזרים שעוברים על החוק, אני מדברת על הילדים.

יעל גרמן: מי דן בזה?

יעל גרמן: או על פועלי הבניין שמאבדים את חייהם?

יעל גרמן: ויש עוד ועוד.

יעל גרמן: אנחנו חייבים קודם כול להקים את ועדת הכנסת, לדון בשתי בקשות החסינות שעומדות לפנינו, גם זו של חיים כץ וגם זו של ראש הממשלה, ולהקים את כל הוועדות, כדי שנוכל לטפל בחיים עצמם, שמוזנחים מזה שנה.

קארין אלהרר: תודה.

קארין אלהרר: שרן השכל, בבקשה.

שרן השכל: תודה רבה.

שרן השכל: האמת היא שהדיון הזה מאוד עצוב לי.

שרן השכל: אני חושבת שכבר בקבוצה הסגורה שלנו הבעתי את עמדתי בנוגע למחשבות שלי על הדיון ספציפית ועל ההקמה של ועדת הכנסת.

שרן השכל: בפרלמנט הישראלי, המאוד מאוד צעיר, יש מעט מאוד מסורות.

שרן השכל: זה סוג של תרבות פוליטית.

שרן השכל: יש לנו מעט מאוד מסורות לעומת פרלמנטים אחרים, שבהם כולנו ביקרנו.

שרן השכל: אחת מהן – שיושב-ראש הכנסת דיבר עליה באריכות אתמול – היא ממלכתיות.

שרן השכל: ממלכתיות בתקופת בחירות מדברת לא סתם על הסכמות.

שרן השכל: ההסכמות האלה מגיעות מאיזשהו צורך שנקבע לפני עשרות שנים, ממצב שבו פוליטיקאים – כמו כל מי שיושב פה מסביב לשולחן – עלולים לנצל את הסיטואציה הזו ולהרוויח איזשהו הון פוליטי מהדיונים האלו.

שרן השכל: שמענו פה איומים, חבר כנסת על סיעה זו, חבר כנסת על סיעה אחרת, "אם אתה תדבר על זה", "אם אתה תסכים לזה" – וזאת רק ההתחלה.

שרן השכל: אם אנחנו נתחיל לקיים דיונים כאלה זה ייגמר ב"אתה תיתן לי את זה ואני אתן לך את זה", "איזה רווח פוליטי בציבור שלי אתה תיתן לי, ואיזה רווח פוליטי אני אתן לך".

שרן השכל: ככה אתם רוצים שהפנים של הכנסת יהיו בחודשיים האלו, לפני הבחירות?

שרן השכל: שניראה כאילו אנחנו נותנים ולוקחים שוחד פוליטי למצביעים שלנו?

שרן השכל: כי לשמה הדבר הזה לוקח אותנו.

שרן השכל: תאמינו לי, לי יש חשיבה עצמאית וגם יש לי ביקורת אישית על המון דברים, ולא חסכתי אותה לא מכם וגם לא מהמחנה שלי.

שרן השכל: אבל מה שאתם כרגע עושים הוא באמת תקדים מסוכן.

שרן השכל: ואני אומרת את זה לא רק אליכם.

שרן השכל: חבר'ה, קחו בחשבון שיש סיכוי טוב שבבחירות הבאות לא יהיה לכם את הרוב.

שרן השכל: תאמינו לי שאני חוששת מזה יותר.

שרן השכל: למה?

שרן השכל: כי אתם יוצרים פה תקדים בלתי רגיל: לאבד את הממלכתיות לפני הבחירות, לכנס את הוועדות - - -

תמר זנדברג: די, נו.

שרן השכל: אנחנו התחלנו לדבר על ועדת הכנסת.

שרן השכל: תקשיבו, אין לי ספק שאנחנו נצטרך לתת דין וחשבון לבוחרים שלנו, אבל לבוא עכשיו ולעשות תעמולת בחירות על עניין החסינות - - -

קארין אלהרר: עוד משפט אחד.

שרן השכל: לא, אני מבקשת עוד כמה דקות, אני ישבתי בשקט והקשבתי לכולם.

קארין אלהרר: לא עוד כמה דקות.

קארין אלהרר: שרן, יש לך עוד דקה וחצי, תשתמשי בה.

שרן השכל: לעשות עכשיו תעמולה פוליטית על הדבר הזה זה לבגוד בעצם העיקרון של דיון בחסינות.

שרן השכל: תאמינו לי, אני לוקחת את זה בכובד ראש ולא הבעתי עמדה בעניין הזה, ותאמינו לי, גם אתם לא יודעים מה תהיה העמדה שלי בעניין הזה.

ג'אבר עסאקלה: בטח.

ג'אבר עסאקלה: תפתיעו אותנו.

קארין אלהרר: אל תפריעו לה.

שרן השכל: זו בדיוק הבעיה.

שרן השכל: דיון בחסינות של כל חבר כנסת – וכל אחד מאיתנו יכול להיות בסיטואציה הזו – מבקשת מאיתנו קצת בגרות.

ג'אבר עסאקלה: לא ניקח שוחד, לא נגיע לזה.

שרן השכל: בגרות פוליטית.

שרן השכל: לעשות דיון ענייני, מהותי, בהאשמות האלה.

שרן השכל: אף אחד פה בשולחן הזה, חודשיים לפני בחירות, לא מסוגל לעשות דיון כזה.

שרן השכל: עכשיו, אני מגיעה לדיון בשביל לדבר על ועדת הכנסת, ואתם מתחילים לדבר על הקמה של כל הוועדות, שלא תוך כדי הסכמות.

שרן השכל: תגידו לי, אתם השתגעתם?

שרן השכל: אני ביקשתי מהוועדה הזאת פטור מחובת הנחה לפני חודש, אפילו לא תוך כדי בחירות – ומה נאמר לי?

שרן השכל: אנחנו עושים הכול בהסכמות.

שרן השכל: ופתאום לא צריך הסכמות?

קארין אלהרר: זאת חקיקה.

שרן השכל: צדק חברי האוזר, קארין, שהתפקיד שלנו הוא פיקוח ובקרה; ועבודת הממשלה היא הזרוע הביצועית.

שרן השכל: אבל בתוך עולם שבו הממשלה מוגבלת בגלל שאנחנו לקראת תקופת בחירות – היא מוגבלת בתקציבים ומוגבלת במינויים – אז מובן מאליו שגם התפקיד שלנו הוא מוגבל.

קארין אלהרר: לא.

פנינה תמנו: היא מוגבלת בתפקידים בגלל שבזבזתם הכול.

קארין אלהרר: פנינה, שקט.

שרן השכל: כשאנחנו מקימים כרגע ועדות אתם למעשה לוקחים את כוח המשילות לתוך הוועדה.

קארין אלהרר: תודה.

קארין אלהרר: שרן, תסיימי.

שרן השכל: עוד משפט אחד.

שרן השכל: כשאתם לוקחים את הכוח הזה ומקימים את הוועדות, אתם לוקחים למעשה את המשילות, שאמורה להיות בידיים של הממשלה, ושמים אותה בתוך הידיים של הכנסת.

שרן השכל: ואם אתם רוצים למשול בכנסת - - -

קארין אלהרר: לא, לא הבנת את עקרון הפרדת הרשויות.

קארין אלהרר: שרן, אני עוצרת אותך - - -

שרן השכל: קארין, סליחה, זה דיון ענייני.

פנינה תמנו: ענייני?

פנינה תמנו: את מדברת שטויות.

שרן השכל: שמעתי פה המון צעקות, אבל זה דיון ענייני וחשוב לי לומר את הדברים האלה.

קארין אלהרר: אין בעיה, אבל את לא יכולה להשתלט על הזמן של כל חברי הוועדה.

שרן השכל: אני לא חושבת שהשתלטתי על הזמן, שמענו פה המון חברי כנסת שדיברו הרבה יותר זמן מזה, ואני לא חושבת שאמרתי מילה אחת שהייתה לא עניינית.

קארין אלהרר: לא אמרתי שאמרת משהו לא ענייני, אמרתי שתכווני לסיום.

שרן השכל: כשאתם כרגע הולכים להרכיב את הוועדות אתם למעשה לוקחים את המשילות לידיים שלכם.

שרן השכל: למה?

שרן השכל: כי דרך הוועדות אנחנו נוכל להעביר את הרפורמות, תקנות וכל הדברים האלה שרוצים להעביר.

שרן השכל: אבל אתם יודעים מה?

שרן השכל: בתקופת בחירות זה ממש פתח לשוחד פוליטי, לא פחות.

קארין אלהרר: תודה.

שרן השכל: ואם אתם יוצרים את התקדים הזה, תחשבו על הכנסת הבאה, וזו שאחריה, וזו שאחריה.

שרן השכל: זה בידיים שלכם - - -

איתן גינזבורג: אתמול עצרתם את רפורמת המוניות.

איתן גינזבורג: היא נדחתה לאחרי הבחירות.

שרן השכל: אני מצפה מכם לבגרות.

איתן גינזבורג: מפלגת הצביעות והצדקנות, שרן.

קארין אלהרר: שרן, תודה.

קארין אלהרר: אוסאמה סעדי, בבקשה.

שלמה קרעי: אני הגשתי בקשה לדיון בנושא הגדלת הפנסיה של פרקליט המדינה, ולא אישרו לי דיון, למרות שזה אפילו לא חוק.

שלמה קרעי: אמרו לי שלא עושים דיון כזה.

קארין אלהרר: חבר הכנסת קרעי, אתה לא ברשות דיבור.

קארין אלהרר: אוסאמה סעדי, בבקשה.

אוסאמה סעדי: גברתי היושבת-ראש, אני לא יודע אם לבכות או לצחוק על המופע מעורר הרחמים הזה של חברי הליכוד.

אוסאמה סעדי: אני רשמתי פה כמה מושגים, כנראה שגם היום הם קיבלו דף מסרים מבלפור.

אוסאמה סעדי: "תקדים מסוכן", "הסכמות", "לשנות את כללי המשחק תוך כדי המשחק".

אוסאמה סעדי: איפה הייתם באפריל?

אוסאמה סעדי: איפה הייתם בספטמבר, אדוני קרעי, שרן ומיקי זוהר, שהתגאה אז שהוא אלוף החקיקה בכנסת ה-21?

אוסאמה סעדי: אתם זוכרים?

אוסאמה סעדי: הוא העביר חוק אחד.

אוסאמה סעדי: ולא שמעתי את כל הטיעונים שלך, אדון קרעי, כשאתם רציתם לחוקק - - -

שלמה קרעי: זה פיזור הכנסת, מה זה שייך בכלל?

קארין אלהרר: שלמה, די, תהיה לך זכות תגובה.

אוסאמה סעדי: מה זה שייך?

אוסאמה סעדי: וזה שרציתם לחוקק את חוק המצלמות שבוע לפני הבחירות?

אוסאמה סעדי: שבוע לפני הבחירות רציתם לחוקק את החוק, ולא שמעתי, לא אותך, לא את הליכוד ולא את ראש הממשלה.

קרן ברק: חוק הבחירות הוא יותר חשוב מזה.

אוסאמה סעדי: בטח שיותר חשוב.

אוסאמה סעדי: כי זה בצד שלכם.

אוסאמה סעדי: כי אתם רציתם את זה.

אוסאמה סעדי: אז לא דיברתם על זה שזה שבוע לפני הבחירות, על זה שזאת ממשלת מעבר, על כנסת לפני בחירות.

אוסאמה סעדי: לא שמענו את כל הדברים האלה.

אוסאמה סעדי: אתם עשיתם את התקדים המסוכן.

אוסאמה סעדי: אני מפנה אתכם בדיוק לטיעונים שלכם עכשיו, שאני העליתי אותם אז.

אוסאמה סעדי: אמרתי שאי אפשר לעשות את זה בתקופת הבחירות, נכון, יעל?

יעל גרמן: נכון.

אוסאמה סעדי: אמרתי את זה, אבל אתם צפצפתם על זה.

אוסאמה סעדי: מיקי זוהר ישב שם והשתמש ביועצים המשפטיים שנים, כל הזמן התגאה ביועצים המשפטיים של ועדת הכנסת.

אוסאמה סעדי: ופתאום היועצים המשפטיים של ועדת הכנסת הם בניגוד עניינים חריף, כולם לא בסדר, היועץ המשפטי לא בסדר.

אוסאמה סעדי: אדון קרעי, אנחנו לא חורצים פה גורלות.

אוסאמה סעדי: לא גורלו של בית המשפט ולא של אף חבר כנסת שמבקש חסינות.

אוסאמה סעדי: מי שחורץ גורלות ומחליט זה בית המשפט.

אוסאמה סעדי: ואם אין כלום, שילך לשם.

שלמה קרעי: אז תבטלו את החסינות בחוק, לא כצעד פוליטי.

אוסאמה סעדי: תזכור, להבדיל משר, שחייב להתפטר, ראש ממשלה יכול להמשיך ולכהן גם כשיש כתב אישום.

אוסאמה סעדי: אז למה הוא הזדרז?

שלמה קרעי: למה אתם מזדרזים?

אוסאמה סעדי: למה הוא הזדרז וביקש חסינות?

אוסאמה סעדי: כי הוא מפחד.

קארין אלהרר: תודה רבה.

קארין אלהרר: עוד משפט אחד.

קארין אלהרר: רשמתי.

קארין אלהרר: היושב-ראש יכריע.

קארין אלהרר: (לאחר מכן הצ) חבר הכנסת איתן גינזבורג.

קארין אלהרר: שלמה, אתה אחריו, אז תתאפק.

איתן גינזבורג: תודה, גברתי היושבת-ראש.

איתן גינזבורג: לפני קצת יותר משנה פוזרה הכנסת ה-20, ומאז הכנסת לא הקימה ועדות.

איתן גינזבורג: הכנסת, שתפקידה לפקח על הממשלה, לא ביצעה את תפקידה העיקרי, וכל הפעולות של השרים, שלא זוכים לאמון הציבור, לא קיבלו אמון, שרובם מונו בתקופה של כנסת מפוזרת או כנסת שממשלה לא קיבלה אמון, מקיימים פעולות מבלי שקיבלו אמון.

איתן גינזבורג: כחול לבן ביקשו להקים ועדות כבר לפני המון זמן.

איתן גינזבורג: אני יודע גם שיושב-ראש הוועדה אבי ניסנקורן ניסה להקים ועדות הרבה מאוד פעמים, ונתקלנו בסירוב.

איתן גינזבורג: היום יש הזדמנות להקים ועדות.

איתן גינזבורג: נכון, רק חודשיים לבחירות.

איתן גינזבורג: יש הרבה דברים שאפשר לדון בהם.

איתן גינזבורג: מנו אותם פה חברי הכנסת, וראוי שידונו בהם.

איתן גינזבורג: זה לא גניבה של שום דבר, זה לא פגיעה במשילות; זה בדיוק התפקיד של הכנסת.

שרן השכל: זה למשול, אבל אם אתם רוצים למשול, תחליפו קואליציה.

איתן גינזבורג: הכנסת הזאת היא ריבונית, והיא ממשיכה לכהן עד כינונה של כנסת חדשה, ונכון שאנחנו בפגרה, אבל יש נושאים שלא מחכים לנו, ויש נושאים שצריכים להיות נידונים.

שרן השכל: נהדר.

שרן השכל: תקימו קואליציה.

שרן השכל: למה אתם מחכים?

איתן גינזבורג: אנחנו יכולים לקיים דיונים בהסכמות ללא תעמולה – זה תלוי בנו, אבל הכנסת צריכה לתפקד.

איתן גינזבורג: אתם מדברים על מסורות, חברת הכנסת ברק, ועל טריקים, חברת הכנסת שרן השכל?

איתן גינזבורג: מי הביא את הדיון שבוע לפני הבחירות על המצלמות, שינוי בחוק יסוד?

איתן גינזבורג: שבוע לבחירות, כשהתכנסנו באודיטוריום.

איתן גינזבורג: מי הביא דיון לפיזור הכנסת, כשלא הצלחתם להקים ממשלה ופיזרתם את הכנסת?

איתן גינזבורג: תקדים שלא היה בכל שנות הקמת המדינה.

איתן גינזבורג: אתם מעלים דברים רק שמתאימים לכם.

איתן גינזבורג: אתם מדברים בצורה צבועה, כל הזמן טריקים.

איתן גינזבורג: אני מזכיר לכם שכשהכנסת פוזרה ב-29 במאי, היא פוזרה בתמיכתכם.

איתן גינזבורג: אתם תמכתם בדבר הזה.

איתן גינזבורג: אתם תמכתם בחרפה הזאת.

איתן גינזבורג: ימים אחרי זה, כשהכנסת פוזרה, בחרנו מבקר מדינה, הקמנו ועדת חינוך.

איתן גינזבורג: זוכרת, שרן השכל?

איתן גינזבורג: הקמנו ועדת חינוך אחרי שהכנסת פוזרה, בכנסת הקודמת?

איתן גינזבורג: בחרנו מבקר מדינה אחרי שהכנסת פוזרה?

איתן גינזבורג: אז אל תטיפו לנו על טריקים ועל שטיקים ופגרה ועל התפזרות הכנסת.

איתן גינזבורג: אנחנו מתפקדים ככנסת עד סיום כינונה של הכנסת הזאת, ולכן טוב, אדוני היושב-ראש, שתוקם ועדה, ואנחנו ננהג בממלכתיות גם בדיוני ועדת הכנסת, ננהג בממלכתיות, בצורה הגונה, בצורה יעילה, בלב פתוח, בנפש חפצה, ונדון בכל הדברים כפי שראוי שיהיה, אבל תנו לכנסת לעבוד.

איתן גינזבורג: תודה רבה.

אברהם (אבי) ניסנקורן: תודה רבה.

אברהם (אבי) ניסנקורן: ג'אבר, בבקשה.

ג'אבר עסאקלה: אדוני היושב-ראש, אני לא רוצה לשתף פעולה עם המשחק וההצגה של הצביעות שקיימת כאן.

ג'אבר עסאקלה: מצער אותי דבר אחד: ראש הממשלה בנימין נתניהו היה צריך להישלח לבית המשפט ולכלא רק בגלל ההצהרות הגזעניות שלו ובגלל ההתנהלויות והמדיניות הגזענית שלו כלפי האוכלוסייה הערבית וכלפי אוכלוסיות אחרות.

שלמה קרעי: לא היה ראש ממשלה שהשקיע יותר - - -

אברהם (אבי) ניסנקורן: שלמה, אני קורא אותך לסדר, ולא תדבר אחרי זה.

שלמה קרעי: לא, לא.

אברהם (אבי) ניסנקורן: אז מספיק.

ג'אבר עסאקלה: לכן כל המשחק הצבוע כאן, פלפולי התקנון הכנסת, לא מעניינים.

ג'אבר עסאקלה: חבר הכנסת, ראש הממשלה ביקש חסינות – אנחנו נענים לבקשה שלו.

ג'אבר עסאקלה: נדון בחסינות שלו, נשלח אותו הביתה, ואינשאללה למעשיהו גם כן.

ג'אבר עסאקלה: תודה רבה.

משה ארבל: הוא כבר החליט מראש מה תהיה דעתו בחסינות – הוא ישלח אותו בחפץ לב.

משה ארבל: שיירשם לפרוטוקול.

אברהם (אבי) ניסנקורן: שלמה, בבקשה.

שלמה קרעי: יש לי כמה דברים, נושאים משפטיים – אבקש מהיועצת המשפטית, מארבל, להיות קשובה.

שלמה קרעי: דבר ראשון, בפגרת בחירות עמדתנו היא שאין סמכות לוועדה המסדרת להקים ועדות קבועות.

שלמה קרעי: מדובר בשינוי של נוהג קיים, ושינוי התקנון והחוק.

שלמה קרעי: זה מחייב דיון בוועדת הכנסת הקבועה – לא ועדה מסדרת, שמחזיקה בסמכויות זוטרות של הסדרי ביניים עד לכינון הוועדות הקבועות.

שלמה קרעי: שאלת סמכות הוועדה המסדרת לא הוכרעה, ואין שום סמכות, גם לפי חוק הכנסת, לוועדה המסדרת, להקים ועדות קבועות בזמן תקופת בחירות.

שלמה קרעי: כשהכנסת מצויה בפגרת בחירות, ולא הוקמו ועדות קבועות לא ניתן לוועדה המסדרת סמכות להקים ועדות קבועות, וזה סותר את סעיף 2א לחוק הכנסת.

שלמה קרעי: בחוות דעת של היועץ המשפטי, שהגיש לפני זמן, כתב שמאז כינונה של הכנסת, לא הוקמו ועדות קבועות.

שלמה קרעי: מצב זה נובע מפרקטיקה הנוהגת בכנסת.

שלמה קרעי: לפי מה שאני יודע, לפרקטיקה נוהגת יש מעמד מחייב - אני לא יודע איך זה השתנה פתאום – שלפיה לא מקימים את ועדות הכנסת הקבועות בתקופה כזאת.

שלמה קרעי: אני מבקש את תגובתך שוב, למרות שזה פשוט לא ברור, איך עם כל הדבר הזה ועם כל ניגוד העניינים, ובניגוד לסעיף 2א לחוק הכנסת, מאפשרים עכשיו את הקרקס הזה, משנים את כללי המשחק, והכול בשביל שכל קמפיין הבחירות של כחול לבן יעבור כאן לזירת הכנסת ולזירה המשפטית של רק לא ביבי.

שלמה קרעי: חשוב לומר מה שהיה קודם – כשהייתה הצבעה, הציבור לא מבין למה היו 16 בעד, ורק אני הייתי נגד.

שלמה קרעי: הייתי נגד, כי כל השאר החרימו את הישיבה הזאת, כי היא מתקיימת לפי עמדתנו בתהליך לא חוקי, בחוות דעת שניתנה לפי ניגוד עניינים ובאישור יו"ר כנסת שלא בטוח שהסבירו בדיוק על מה מדובר.

שלמה קרעי: כל השינוי הזה של הנוהג הקיים זה שינוי לא חוקי ולא חוקתי שנעשה כאן.

שלמה קרעי: לכן חבריי החליטו להימנע מהישיבה, אבל למעשה כל ה-14 שהם יחד אתנו, כולם נגד.

שלמה קרעי: גם בהצבעה הזאת שתהיה, אני נשאר כאן להצביע נגד.

אברהם (אבי) ניסנקורן: אני חייב להגיד לך – כל מי שנגד, צריך להיות פה ולהצביע נגד או בעד.

שלמה קרעי: אבל הדיון הזה מתקיים שלא בסמכות.

אברהם (אבי) ניסנקורן: מי שרוצה להצביע, יכול להישאר פה ולהצביע - זכותו המלאה.

אברהם (אבי) ניסנקורן: מעבר לזה, אנחנו קוראים לאנשים לבוא להצביע.

אברהם (אבי) ניסנקורן: זו זכותם ולדעתי גם חובתם, אבל זו החלטה אישית של כל אחד.

אברהם (אבי) ניסנקורן: זה עניין שלכם.

אברהם (אבי) ניסנקורן: בבקשה, הדובר האחרון.

שלמה קרעי: אפשר לקבל תגובה של היועצת המשפטית?

אברהם (אבי) ניסנקורן: היא תתייחס בסוף לכול.

אברהם (אבי) ניסנקורן: מנסור, בבקשה.

מנסור עבאס: אמנם אין לי כובע בוועדה ואני לא מצביע, אבל שלוש נקודות.

מנסור עבאס: אני חבר כנסת חדש, וכבר סיימתי שתי קדנציות, ותהיתי, וגם שאלתי חברים ותיקים, למה לא מקימים ועדות בכנסת, אפילו שאין ממשלה, במיוחד כשאנחנו לא מצפים שתקום ממשלה.

מנסור עבאס: אפילו בסיבוב השלישי, אנחנו לא בטוחים שתוקם ממשלה או שנלך למחזור רביעי בבחירות.

מנסור עבאס: אמרו את זה אחרי הבחירות הראשונות והשניות, ולכן הוועדות הן כלי פרלמנטרי מאוד חשוב, במיוחד לחברי כנסת חדשים, שבאים ורוצים, ויש להם תשוקה לעשות את העבודה הזאת.

מנסור עבאס: אני חבר בוועדת הכספים, ויודע שהעבודה שם מאוד-מאוד חשבוה.

מנסור עבאס: לכן לדעתי כל חברי הבית צריכים לתמוך בשינוי בתקנון או בחוק, שמייד אחרי כינון הכנסת יוקמו ועדות, ואחר כך שיעשו את ההתאמות הרצויות, אחרי שתורכב ממשלה.

מנסור עבאס: כי הכנסת, יש לה המנדט, היא הריבון, ולא חשוב אם היא בתקופת מעבר או לא.

מנסור עבאס: זו הנקודה הראשונה.

שלמה קרעי: ושל ליברמן.

מנסור עבאס: וגם של ליברמן.

מנסור עבאס: אני חושב שהצד הימני וגם השמאלי צריכים להתרגל - - -

שלמה קרעי: הציבור יודע עכשיו מי ימין ומי שמאל.

קריאות: - - -

אברהם (אבי) ניסנקורן: בבקשה.

מנסור עבאס: תנו לי להשלים, בבקשה.

מנסור עבאס: אחמד, בבקשה תנהל את הישיבה.

מנסור עבאס: אני חוזר, דרישה ראשונה: צריך לעשות שינוי בתקנון או בחוק, ויוקמו ועדות באופן קבוע, בכל הקדנציות.

מנסור עבאס: דבר שני, אני מדגיש את הנושא – כל סיעות הבית, כל הזרמים צריכים להתרגל, שהרשימה המשותפת, שחברי הכנסת הערבים הם חלק מהמערכת הפוליטית, והם יכולים להכריע בנושאים שונים, וכן ירבו הנושאים וההחלטות שיוכרעו בקול חברי הכנסת הערבים.

מנסור עבאס: ההערה השלישית, במיוחד לחברי כנסת מהליכוד וגם חלק מכחול לבן, שמדי פעם יוצאים בהצהרות גם על הדרה של הרשימה המשותפת ושל הקול הערבי.

מנסור עבאס: הנה עכשיו תתחילו לחשוב, כשאתם נמצאים בעמדת מיעוט.

שלמה קרעי: העם היהודי תמיד יישאר רוב במדינת ישראל.

שלמה קרעי: לא יעזור לכם.

מנסור עבאס: תגיד מה שאתה רוצה.

אברהם (אבי) ניסנקורן: עבאס, משפט אחרון.

מנסור עבאס: תלמדו את הלקח.

מנסור עבאס: כשאתם נמצאים בעמדה חלשה, ואתם מתחילים לדבר על ממלכתיות, אנא מכם – דברו על ערכים ועל ממלכתיות כשראש הממשלה שלכם יוצא ומסית נגד הציבור הערבי.

אברהם (אבי) ניסנקורן: תודה רבה.

אברהם (אבי) ניסנקורן: בבקשה, ארבל.

ארבל אסטרחן: אנסה לעשות את זה בקצרה, כי חלק מהדברים נאמרו בישיבה של הבוקר, אבל פה אענה על שאלות שנשאלתי לגביהן - מקווה שרשמתי לעצמי את כל מה שנשאלתי לגביו.

ארבל אסטרחן: לגבי מה שאמרו חברי הכנסת קרן ברק וניר ברקת – הכנסת מחילה על עצמה מגבלות משמעותיות בתקופת פגרת בחירות, ומשתדלת לפעול בהסכמה כדי לא להפוך את הכנסת לזירה לתעמולת בחירות, להימנע מחקיקת בחירות וכולי.

ארבל אסטרחן: אבל אנחנו נמצאים במצב שבו יש רוב שרוצה לדון בשתי בקשות חסינות שמונחות על שולחן ועדת הכנסת.

ארבל אסטרחן: יש לנו הוראת חוק מפורשת בחוק החסינות שאומרת שבקשות לקביעת חסינות יידונו בהקדם האפשרי.

ארבל אסטרחן: זו הוראה מאוד נדירה.

שרן השכל: למה עם חיים כץ לא דנו?

ארבל אסטרחן: יש גם לזכור שאותו חוק החסינות יוצא מתפיסה שדיוני החסינות לא אמורים להיתקע בכנסת ולהיות תחנה משמעותית, שתחילתו בחקירות וסיומו בהליך בבית משפט, והדיונים בכנסת לא אמורים לעכב אותו חודשים על חודשים.

ארבל אסטרחן: יש לזכור שיש בכל הדבר הזה פגיעה בעיקרון השוויון בפני החוק.

ארבל אסטרחן: לכן סברנו, וזה גם נכתב בחוות דעת של היועץ המשפטי לכנסת, שהנוהג שלא לקיים דיונים שנויים במחלוקת בתקופת פגרה לא יכול לגבור על הוראת חוק מפורשת.

שרן השכל: אז למה אצל חיים כץ זה לא היה כך?

ארבל אסטרחן: אני אומר.

ארבל אסטרחן: חשבנו, ויש עתירה בעניין הזה, שההוראה הזו, שאומרת שצריך לדון בחסינות בהקדם האפשרי, אין בה כדי לחייב את הכנסת להקים את ועדת הכנסת, אם ועדה לא קמה במצב דברים רגיל, שאנחנו בתחילת כנסת ועוד לא קמו הוועדות.

ארבל אסטרחן: אבל מרגע שנהיה רצון להקים את הוועדה, ויש לכך רוב, לא ייתן למנוע את הקמתה גם כשאנחנו בפגרת בחירות.

ארבל אסטרחן: העניין של חיים כץ היה שונה, כי הוא התעורר – הבקשה שלו הוגשה ששה ימים לפני הבחירות, כשרק אז נשאלנו אם יש מקום להתחיל להקים את הוועדה, ואז לקיים את הדיונים.

ארבל אסטרחן: אם הכנסת קובעת חסינות, זה רק לאותה כנסת.

ארבל אסטרחן: זה לא היה בכלל ישים.

ארבל אסטרחן: זה לא המצב שבו אנחנו נמצאים כעת, חודשיים לפני הבחירות.

שלמה קרעי: חודש וחצי.

ארבל אסטרחן: הבקשה הוגשה ב-1 בחודש.

ארבל אסטרחן: לטענה שהכנסת התפזרה ולכן אינה מוסמכת לדון בזה – לוועדות הכנסת יש סמכות לדון גם אחרי ההתפזרות.

ארבל אסטרחן: ודאי אנו יודעים שיש חקיקה בהסכמה בתקופת פגרת בחירות, ונזכר פה הרבה פעמים, אז אני לא צריכה להאריך, שבפגרת הבחירות האחרונה גם הובאה חקיקה שלא בהסכמה, ובסופו של דבר היא נפלה.

שלמה קרעי: שלא אפשר היה לדחות אותה, היא הייתה רלוונטית.

אברהם (אבי) ניסנקורן: שלמה, אני קורא אותך לסדר פעם ראשונה.

ארבל אסטרחן: - - - לוועדות סמכות לדון בעניינים שהם שנויים במחלוקת, ודאי נשמטת כשרואים את זה.

ארבל אסטרחן: לעניין סעיף 2א שהזכרת – סעיף 2א לחוק הכנסת, שהוא זה שמקים ומדבר על סמכויות הוועדה המסדרת, אומר שהוועדה המסדרת תביא לאישור הכנסת הצעה בדבר הרכב הוועדות הקבועות.

ארבל אסטרחן: אני לא רואה איך ניתן לומר שלא ניתן להביא הצעה להקמת ועדות קבועות בפגרת בחירות.

ארבל אסטרחן: הרי בדרך כלל בפגרת בחירות יש ועדות.

ארבל אסטרחן: הוועדות הוקמו כמה שנים קודם לפגרת הבחירות.

ארבל אסטרחן: לכן בעצם קיומן של ועדות אין איזה חשש לניצול לרעה.

שלמה קרעי: רק אם הן הוקמו קודם.

ארבל אסטרחן: לכן גם פה אנחנו לא רואים בעיה בעצם ההקמה.

ארבל אסטרחן: לגבי הרכב הוועדה, כפי שהציע יושב-ראש הוועדה, אנחנו חשבנו שיש טעם בכך שההרכב יהיה זהה להרכב ועדת הכנסת כדי להתמודד עם טענות שנתפר הרכב ספציפי לענייני החסינות.

שלמה קרעי: ומה עם אנשים שנתפרו ספציפית מהחסינות?

ארבל אסטרחן: ודבר אחרון שרציתי – שאל חבר הכנסת סופר, שלא נמצא פה כעת, לגבי האמירות של חברי כנסת שגיבשו עמדה בשאלת החסינות.

ארבל אסטרחן: הצטערתי לשמוע את הדברים האלה, כי מצופה מחברי כנסת בדיוני החסינות, שהם מעין שיפוטיים, לגבש עמדה עצמאית ולא בהכרח לקבל עמדה סיעתית בעניין הזה.

ארבל אסטרחן: הזכירה פה חברת הכנסת אלהרר אמירה של חבר כנסת, שמי שמתנהג לחסינות נתניהו, יימחק מהליכוד.

ארבל אסטרחן: היו אמירות כאלה מכל מיני - - -

יזהר שי: תחזרי על זה בקול רם, כי הוא לא שמע.

יזהר שי: מי שיתנגד לחסינות, מה יקרה לו בליכוד?

יזהר שי: מחוק בליכוד?

יזהר שי: אוקיי.

שלמה קרעי: חבר הכנסת ביטן יכול לומר את זה, אבל אתם תפסלו אנשים שהצהירו מראש מה - - -

ארבל אסטרחן: נכון שבתקופת בחירות חבר הכנסת נדרש מהם להתנתק מהשיקולים האלה, אבל שוב, יש לנו הוראת חוק מפורשת שמחייבת את ועדת הכנסת לדון בענייני החסינות בהקדם האפשרי, ואי-אפשר להתגבר עליה באמצעות טיעונים.

שלמה קרעי: למרות שזה הופך לקרקס פוליטי כאן.

ארבל אסטרחן: אני מאוד מקווה שלא.

שלמה קרעי: את רואה מה קורה כאן היום.

אברהם (אבי) ניסנקורן: את רוצה להשלים?

ארבל אסטרחן: חושבת שסיימתי.

אברהם (אבי) ניסנקורן: נעבור להצבעה.

אברהם (אבי) ניסנקורן: אני רוצה להציג את ההצעה ואת השמות גם.

אברהם (אבי) ניסנקורן: אנחנו מצביעים על הקמת ועדת הכנסת.

שלמה קרעי: התייעצות סיעתית.

שלמה קרעי: סיימנו את ההתייעצות.

אברהם (אבי) ניסנקורן: אנחנו מצביעים בעד הקמת ועדת הכנסת.

אברהם (אבי) ניסנקורן: בנושא הוועדות הקבועות האחרות, אני מקבל את הצעת פורר ואת הצעת אחמד.

אברהם (אבי) ניסנקורן: ועדת הכנסת שתתכנס, תדון בהקמת הוועדות הקבועות.

אברהם (אבי) ניסנקורן: אני מאוד מקווה שכל סיעות הבית כולל הליכוד יתמכו בהקמת ועדות קבועות.

אברהם (אבי) ניסנקורן: יש נושאים נוספים דחופים כמו החינוך המיוחד ונושאים אחרים.

אברהם (אבי) ניסנקורן: ההצעה כמובן תעלה למליאה.

אברהם (אבי) ניסנקורן: כרגע אנחנו מצביעים רק על ועדת הכנסת.

שלמה קרעי: ועדת רק לא ביבי, אתה מתכוון.

אברהם (אבי) ניסנקורן: עד להצבעה במליאה, אם יהיו שינויים בשמות החברים מטעם הסיעות, יש להודיע למזכירות הוועדה.

אברהם (אבי) ניסנקורן: לגבי החלוקה: הליכוד - שמונה חברים.

אברהם (אבי) ניסנקורן: אלא אם כן תגידו לי אחרת, אני מניח שאלה שמות החברים בוועדה המסדרת.

שלמה קרעי: בפירוש לא.

שלמה קרעי: הליכוד בינתיים כנראה נמנע מלהשתתף בתהליך הלא דמוקרטי הזה.

אברהם (אבי) ניסנקורן: זה לא קשור.

אברהם (אבי) ניסנקורן: לליכוד יש שמונה חברים, והוא יעביר את השמות.

אברהם (אבי) ניסנקורן: כרגע השמות בוועדה המסדרת: מכלוף מיקי זוהר, שלמה קרעי, אופיר כץ, ניר ברקת, קטי קטרין שטרית, דוד ביטן, קרן ברק ושרן מרים השכל.

אברהם (אבי) ניסנקורן: אם הליכוד רוצה החלפה או שינוי בשמות, תודיעו בבקשה.

שלמה קרעי: זה לא ככה.

שלמה קרעי: זה לא עובר אוטומטית.

אברהם (אבי) ניסנקורן: אמרתי שהליכוד יודיע את השמות.

אברהם (אבי) ניסנקורן: יש לו שמונה שמות.

ארבל אסטרחן: גם אם לא ייתנו שמות, הוועדה יכולה להחליט על ההרכב הסיעתי, ולא יהיו להם חברים קבועים, אלא יוכלו לשלוח ממלאי מקום.

אחמד טיבי: היא בחו"ל וחוזרת אחרי שבוע.

אחמד טיבי: נאמר שהיא לא משתתפת בישיבה הבאה.

אחמד טיבי: היא יכולה להשתתף בישיבות האחרות, או נמנע את ג'אבר?

ארבל אסטרחן: בדיוני חסינות יכול להצביע רק מי שהשתתף בכל הישיבות.

ארבל אסטרחן: צריך למנות מישהו שיוכל – אם אתם רוצים – להיות בכל הישיבות, יוכל למלא את מקומה חבר אחר רק מחד"ש.

אחמד טיבי: בינתיים תרשמו את עאידה, ואם נחליט אחרת – מחר.

אברהם (אבי) ניסנקורן: עאידה תומא סולימאן מטעם חד"ש.

אברהם (אבי) ניסנקורן: אחמד טיבי מטעם תע"ל.

אברהם (אבי) ניסנקורן: מנסור עבאס מטעם רע"ם על חשבון סיעת בל"ד.

אברהם (אבי) ניסנקורן: דגל התורה: אורי מקלב.

אברהם (אבי) ניסנקורן: אגודת ישראל: יעקב טסלר.

אברהם (אבי) ניסנקורן: כרגע אלה השמות.

אברהם (אבי) ניסנקורן: אם יהיה שינוי, תודיעו.

אברהם (אבי) ניסנקורן: הבית היהודי: אופיר סופר.

אברהם (אבי) ניסנקורן: אם יש שינוי, תודיעו.

אברהם (אבי) ניסנקורן: הימין החדש: מתן כהנא.

אברהם (אבי) ניסנקורן: כחול לבן: גם, אם נרצה שינוי, נודיע – אבי ניסנקורן, צביקה האוזר, קארין אלהרר, יעל גרמן, יואב סגלוביץ, איתן גינזבורג, מיכאל ביטון ואורית פרקש.

אברהם (אבי) ניסנקורן: שמונה חברים.

אברהם (אבי) ניסנקורן: סך הכול 30 חברים.

אברהם (אבי) ניסנקורן: אנחנו עוברים להצבעה.

אברהם (אבי) ניסנקורן: מי בעד הקמת ועדת הכנסת?

שלמה קרעי: הקמת ועדת רק לא ביבי.

שלמה קרעי: זה פשוט בושה, מה שקורה כרן, גברתי היועצת המשפטית.

שלמה קרעי: הקמת ועדת קרקס להפוך את הזירה הפרלמנטרית לקרקס פוליטי של רק לא ביבי.

קריאות: - - -

קריאה: איפה החברים שלך?

שלמה קרעי: הם מחרימים את ההצבעה.

אברהם (אבי) ניסנקורן: הצבעה שמית.

אברהם (אבי) ניסנקורן: בבקשה.

אברהם (אבי) ניסנקורן: אבי ניסנקורן – בעד.

אברהם (אבי) ניסנקורן: חילי טרופר – בעד.

אברהם (אבי) ניסנקורן: מיקי חיימוביץ – במקומה יזהר שי - בעד.

אברהם (אבי) ניסנקורן: עפר שלח – במקומו איתן גינזבורג – בעד.

אברהם (אבי) ניסנקורן: מאיר כהן – במקומו קארין אלהרר - בעד.

אברהם (אבי) ניסנקורן: פנינה תמנו – בעד.

אברהם (אבי) ניסנקורן: צבי האוזר – בעד.

אברהם (אבי) ניסנקורן: אורלי פרומן – במקומה יעל גרמן – בעד.

אברהם (אבי) ניסנקורן: מיקי זוהר – לא נמצא.

אברהם (אבי) ניסנקורן: שלמה קרעי – נגד.

אברהם (אבי) ניסנקורן: אופיר כץ – אינו נוכח.

אברהם (אבי) ניסנקורן: ניר ברקת – אינו נוכח.

אברהם (אבי) ניסנקורן: קטי קטרין שטרית – אינה נוכחת.

אברהם (אבי) ניסנקורן: דוד ביטן – אינו נוכח.

אברהם (אבי) ניסנקורן: קרן ברק – אינה נוכחת.

אברהם (אבי) ניסנקורן: שרן השכל – נגד.

אברהם (אבי) ניסנקורן: אחמד טיבי – בעד.

אברהם (אבי) ניסנקורן: עאידה תומא סולימאן – במקומה ג'אבר עסאקלה – בעד.

אברהם (אבי) ניסנקורן: אנטאנס שחאדה – בעד.

אברהם (אבי) ניסנקורן: יואב בן צור – נגד.

אברהם (אבי) ניסנקורן: משה ארבל – נגד.

אברהם (אבי) ניסנקורן: עודד פורר – אלכס קושניר במקומו – בעד.

אברהם (אבי) ניסנקורן: יוליה מלינובסקי – בעד.

אברהם (אבי) ניסנקורן: אורי מקלב – אינו נוכח.

אברהם (אבי) ניסנקורן: יעקב טסלר – נגד.

אברהם (אבי) ניסנקורן: אופיר סופר – אינו נוכח.

אברהם (אבי) ניסנקורן: מתן כהנא – אינו נוכח.

אברהם (אבי) ניסנקורן: איציק שמולי – בעד.

אברהם (אבי) ניסנקורן: עמר בר לב – בעד.

אברהם (אבי) ניסנקורן: תמר זנדברג – בעד.

אברהם (אבי) ניסנקורן: 16 בעד, 5 נגד.

אברהם (אבי) ניסנקורן: ההצעה אושרה.

קריאה: רוויזיה.